नारी अत्याचार के व्यथा कथा ह ‘औरत खिलौना नहीं’ – Anjoria\nAug 20, 2014 असलम शेख, औरत खिलौना नहीं\nभोजपुरी सिनेमा के कुछुए लोग ह जिनकर फिलिम सामाजिक सरोकारन से जुड़ल होला. असलम शेख ओही मे से एगो हउवन आ खासो. इनकर अगिला फिलिम ‘औरत खिलौना नहीं’ में नारी पर होखत अत्याचारन आ ओकरा व्यथा के कथा देखावल जाई.\nशंकर रोहिरा, एस आर फिल्म्स आ आर ए आई एस फिल्म्स के एह फिलिम के निर्माता हउवन अविनाश रोहिरा आ मोहम्मद असलम. निर्देशक असलम शेख खुदे एकर कथा पटकथा लिखले बाड़न.\nएह फिलिम के कलाकारन मे मेगा स्टार मनोज तिवारी मृदुल, रिंकू घोष, मोनालिसा, शैलेश सिन्हा, मोहिनी घोष, अयाज़ खान, प्रकाश जैस, रितु पांडे आ अवधेश मिश्रा के खास भूमिका बा. जबकि संगीता तिवारी, स्वीटी छाबरा, सूर्या आ आइटम क्वीन संभावना सेठ के अतिथि लेकिन अहम किरदार बा. एही फिलिम से भोजपुरी सिनेमा मे इम्तियाज़ असलम के आगम होखत बा.\nनिर्देशक असलम शेख के कहना ह कि फिलिम समाज के अक्स देखावेले आ एही से समाज प सार्थक फिलिमन के बढ़िया असर होला. बतवलन कि एह फिलिम मे ओह बुराइयन के उठावल गइल बा जवनन से आम इंसान रोज़े रूबरू होत रहेला आ एकर समाधान चाहेला.\nनिर्माता अविनाश रोहिरा बतावत बाड़न कि फिलिम बने के आखिरी दौर मे बा आ जल्दिए दर्शकन के सोझा होखी.\nसंजय भूषण पटियाला के जनमदिन पर सितारन के रेला


इ लापरवाही हई, या शिक्षा से खिलवार? | Khabar Lahariya (खबर लहरिया)\nखबर लहरिया » इ लापरवाही हई, या शिक्षा से खिलवार?\nइ लापरवाही हई, या शिक्षा से खिलवार?\nद्वारा लिखित खबर लहरिया October 12, 2014 1 बार देखा गया\nजीवन में शिक्षा के बहुत बड़ा महत्व हई। आज के बच्चा कल के भविष्य हई। ऐई बात से सरकार भी सहमत छथिन। ऐई के लेल सरकार शिक्षा पर लाखों-करोड़ों रूपईया खर्च करई छथिन। ऐकरा बाद भी गुणवतापूर्ण शिक्षा न मिल रहल हई। कयला कि दसवां महिना बितल जा रहल हई लेकिन बच्चा सब किताब से वंचित छथिन।\nजईसे कि सीतामढ़ी जिला के रीगा प्रखण्ड के मध्य विद्यालय रामनगरा में आठवां वर्ग के बच्चा के अब तक किताब न मिलल हई। उ बच्चा सब कहई छथिन कि नाम के लेल आठवां में पढ़ई छी लेकिन परीक्षा में की लिखबई से चिंता खायल जा रहल हई। उ बच्चा कोन आधार पर आगे बढ़ पतई जेकरा विषय के भी जानकारी न हई। अइसे उ बच्चा पांच महिना में पुरे साल के विषय के तैयारी कर पतई? इ समस्या सीतामढ़ी अउर शिवहर जिला के कई प्रखण्ड में देखे के मिल रहल हई। देखल जाये त ऐई में सबसे ज्यादा लापरवाही विभाग के ही हई। विभागीय जानकारी करे पर पता चलई छई कि सब एक दुसरे पर बात टाल देई छथिन। शिक्षा पर ऐतना लापरवाही कयला से आवे वाला समय में गरीब के बच्चा के भविष्य खराब हो जतई। कयला कि जेई लोग के पूंजी हई उ लोग अपना बच्चा के बाहर भेज के पढ़बई छथिन। लेकिन गरीब के लेल त सरकारी विद्यालय ही आधार हई।\nमनरेगा कार्यकर्ताओं ने की प्रेस कांफ्रेंस\nभाषण दें से का खतम होइ समस्या


भोजपुरी के सबले हॉट अदाकारा भइली रिंकू घोष – Anjoria\nभोजपुरी सिनेमा के ड्रीम गर्ल रिंकू घोष पिछला दिने फिल्म ‘केहू हमसे जीत ना पाई’ में एगो बहुते बोल्ड भूमिका का कर दिहली कि अभ सभे निर्माता उनुका के वइसने बोल्ड भूमिका दिहल चाहत बाड़े. रिंकू घोष के रातो रात भोजपुरी के सबसे हॉट अदाकारा के जइसे कि खिताब मिल गइल बा. रिंकू घोष के अइसने एगो बोल्ड भूमिका देखे के मिले वाला बा फिलिम ‘कोठा’ में.\nबतावल जात बा कि एह फिल्म के लेखक सुरेन्द्र मिश्रा ‘कोठा’ में रिंकू घोष के किरदार बहुते बोल्ड लिखले बाड़े. अपना भूमिका से रिंकू के हौसला बढ़ गइल बा. वइसे अइसन नइखे कि रिंकू के खाली बोल्डे भूमिका खातिर जानल जाला, ऊ सबले बेसी जानल जाली चुनौती वाला भुमिका करे खातिर. उनुका लाजवाब अदाकारी के पूरा सिनेमा उद्योग बड़ाई करेला. अपना फिलिम ‘बिदाई’ अउर ‘बलिदान’ से उनुका ढेरहन पुरस्कारो मिलल बा.


” शिक्षक दिवस” आ हम शिक्षक – भोजपुरी साहित्य सरिता\nजब से कुछ टेवलगर भइनीं आ इस्कूल में पहुँचावल गइनीं तबे से ०५ सितम्बर के ‘ शिक्षक दिवस ‘ मनावे के बात भुलाये ना। हमार गाँवो किसान, सैनिक जवान आ सही में देखीं त शिक्षके के गाँव ह। घर पीछु एगो-दूगो शिक्षक जरूरे मिल जइहें। जब हमरा के सन् १९७३-७४ ई. के गाँव के इस्कूल में पहुँचावल गइल तवने घरी हमरा घर में बाबूजी, चाचा लोग आ भइया के मिला के चार जने शिक्षक रहलें। गाँव में प्राइमरी इस्कूल त सन् १९२४-२५ ई. का पहिलहीं से रहे जवन देस के आजाद होखे का पहिलहीं मध्य विद्यालय बन गइल रहे। सन् १९६६ ई. एगो आउर प्राथमिक कन्या विद्यालय खुल गइल। सन् १९७० ई. आवत आवत बाबा के नाम पर श्री अवध सिंह उच्च विद्यालय खुलल। जवन कुछ साल से उच्चतर माध्यमिक विद्यालय के रूप ले लेले बा। फेर एने सन् २०१३ ई. में एगो आउर इंटर कॉलेज खुलल ह। जब देस आजाद भइल त गाँव के शिक्षाविद् आ जागरूक नवही समाज ‘ नवयुग पुस्तकालय ‘ खोलल आ खूब ढ़ंग से चलावल। खैर, हमरा त ‘शिक्षक-दिवस’ के जानकारी अपना प्राइमरी इस्कूल का गुरु जी ( मास्टर साहेब ) लोग से मिलल। तब शिक्षक- दिवस पर ऊ लोग हर लरिका से पचीस पइसा लेके एगो टिकट देवे आ ऊ सब पइसा जोड़ के कहीं ऊपर के शिक्षा विभाग का जाए। अइसे तब एह सब बात के जानकारी हम लरिकन का ना रहे आ ना गुरु जी लोग से एह सब चीज के तहकीकात करे के रिवाज रहे।\nओही प्राइमरी इस्कूल के गुरु जी लोग से शिक्षक-दिवस के बारे में सुनले रहीं आ जइसे-जइसे आगे का इस्कूल-कवलेज में पढ़त-बढ़त गइनीं तइसे-तइसे एह शिक्षक-दिवस के मान-मरजादा के ग्यान आ भान होत चल गइल। अपना ओही गुरु जी लोग से मिलल ग्यान आ शिक्षक का दायित्वबोध के भइल भान के साझा करे जा रहल बानी।\nशिक्षक-दिवस बिद्यार्थी आ बुद्धिजीवी समाज के ओर से शिक्षक मतलब आचार्य लोग के प्रति आभार जतावे आ सरधा-सम्मान के भाव उजागर करे के दिन ह। भारतीय समाज में शिक्षक भा आचार्य के पदवी शासक-प्रशासक से ऊँच रहल बा। आचार्य के त देवता कहल बा – ‘ आचार्य देवो भव।’ बाकिर आचार्य खाली किताबी ग्यान देवे वाला के नइखे कहल गइल। आचार्य ओकरे के कहल बा जे अपना आचरन से उपदेस दे – ‘ आचारे शासयेत् यस्तु स आचार्य उदाहृत:।’ मतलब जिनका उपदेश के उदाहरन उनकरे आचार-बिचार-बेवहार होखे। जे शिक्षक मुँह आ मन – मिजाज के एक होखे। ई शिक्षक-दिवस एगो अइसने ग्यानवान , चरित्रवान , क्रियावान आ उर्जावान संवेदनसील आचार्य डॉ. सर्वपल्ली राधाकृष्णन जी के जयंती के अवसर पर मनावल जाला। अब ई सवाल आम जन का मन में पैदा हो सकेला कि डॉ. सर्वपल्ली राधाकृष्णन जी शिक्षक के अलावे देस-बिदेस के आउर कई-कई ऊँच ओहदन ; जइसे- कुलपति, कुलाधिपति, राजदूत, उपराष्ट्रपति आ राष्ट्रपति आदि पर रह के अपना जस के डंका बजवा चुकल रहलें त उनका जयंती के मामूली शिक्षक के दिवस के रूप में मनावे से उनका कवन सम्मान मिलेला। इहे त सोचे-बिचारे के बिचार बा। एह कुल्ह ओहदन के हासिल कइला के बादो उनकरे दिली इच्छा रहे कि हमार जयंती ‘शिक्षक-दिवस’ के रूप में मनावल जाए। ऊ एह से कि उनका मालूम रहे कि समाज आ राष्ट्रे ना सउँसे दुनिया खातिर एगो शिक्षक भा आचार्य के महत्व अतुलनीय होला। उनका एह बात के ग्यान-भान रहे कि शिक्षक हर छोट-बड़ ओहदा वाला के गढ़ सकेला। बाकिर कवनो आन ओहदा वाला आदमी एगो शिक्षक भा आचार्य के ना गढ़ सके। हर ओहदा वाला के गढ़े वाला शिक्षके होला आ जवना समाज भा देस में ग्यानवान, चरित्रवान, क्रियावान आ उर्जावान संवेदनसील शिक्षक के सम्मान ना होखे ऊ समाज भा देस कबो सभ्य, सुसंस्कृत, सुशिक्षित, सबल आ सम्पन्न ना हो सके। उहाँ अराजकता बनल रहेला आ दबंग आ निहायत दबंग किसिम का लोगन के दबदबा बनल रहेला।\nसन् १९६२ ई. डॉ. सर्वपल्ली राधाकृष्णन जी भारतीय महागणराज्य के राष्ट्रपति हो गइलें त बिद्यार्थी लोग उनकर जन्मदिन बहुत धूमधाम से मनावे के प्रस्ताव राखल। एह पर कुल्ह बिद्यार्थी लोग के भारतीय आ पच्छिमी जगत के सुप्रसिद्ध आचार्य आ शिक्षक लोग के महिमा बतावत अपना जन्मदिन के ‘शिक्षक-दिवस’ के रूप में मनावे के बिचार देत कहलें कि जदि हमरा जन्मदिन के तोहनी शिक्षक-दिवस के रूप में मनाव त हमरा अपार आनंद के प्राप्ति होई आ ई हमरो ओर से भारतीय आ पच्छिम के आचार्य कुल-परम्परा के प्रति सरधा-सम्मान उजागर करे जइसन होई। तब से उनका जयंती के राष्ट्रीय स्तर पर शिक्षक-दिवस के रूप में मनावे के स्वस्थ आ सार्थक परम्परा बन गइल। अपना सउँसे जीवन यात्रा के सभ्य, सुसंस्कृत , सुशिक्षित समाज आ राष्ट्र खातिर आदर्श आ उदाहरन बना देवे वाला ओह महामानव का अनुकरनीय जीवनवृत्त का एक-एक पन्ना पलटाए के चाहीं।\nडॉ. सर्वपल्ली राधाकृष्णन जी के जनम ०५ सितम्बर, १८८८ के तब के मद्रास आ अब के तमिलनाडु के तिरूमनी गाँव के धार्मिक दम्पत्ति सर्वपल्ली विरास्वामी आ सिताम्मा किहाँ भइल रहे। ऊ चार भाई आ एक बहिन रहलें। उनकर परिवार अपना नाम के आगे ‘सर्वपल्ली’ एह से लगावत रहे कि उनकर पूरखा लोग अठारहवीं सदी का मध्य में ‘सर्वपल्ली’ गाँव से तिरूतनी गाँव में आके बस गइल रहे। बाकिर उनकर पूरखा अपना पहिले के गाँव ‘सर्वपल्ली’ के सम्मान देवे आ खुद का पीढ़ी के अपना पूरखन से जोड़ले राखे का भावना से अपना नाम के आगे ‘सर्वपल्ली’ जोड़त आइल रहे लोग।\nडॉ. सर्वपल्ली राधाकृष्णन के सुरूआती शिक्षा इसाई मिशनरी संस्था के लुथर्न मिशन इस्कूल, तिरूपति में भइल। इहाँ से ऊ सन् १९०० ई. मैट्रिक क के बेल्लूर का कवलेज से सन् १९०२ में इंटर कइलें। एकरा बाद ऊ मद्रास क्रिश्चियन कवलेज से मनोविज्ञान, इतिहास आ गणित बिसय में बी. ए. कइलें। हर इम्तिहान में उनकर अस्थान अउवल रहत रहे छात्रवृत्ति का संगे। तब उनका बाबूजी का परोहिताई-पंडिताई आ कथा बाचन से परिवार के खेवा-खरच चलत रहे। उनका बाबूजी के इच्छा रहे कि ऊ मंदिर में पूजेरी होके घर के आर्थिक मदद करस। बाकिर ऊ जइसे-तइसे ट्यूशन पढ़ा के आ मित्र लोग का मदद से आपन पढ़ाई आगे जारी रखलें। एम. ए. के किताब खरीदे खातिर उनका पाले पइसा ना रहे त ऊ एकरा ला एगो तरकीब निकललन। उनका पड़ोस के बड़ भाई दर्शन शास्त्र से एम. ए. के परीक्षा देत रहस। फेर उनका एम. ए. करे खातिर उनकरे दर्शन शास्त्र के किताब मिल गइल आ ऊ सन् १९०६ ई. विश्वविद्यालय में सबसे अउवल अस्थान ले आके दर्शन शास्त्र से एम. ए. कर लिहलें।\nसन् १९०९ ई. में दर्शन शास्त्र से एम. ए. करते सर्वपल्ली राधाकृष्णन जी के मद्रास प्रेसीडेंसी कवलेज से प्राध्यापक के पद पर नियुक्ति के नेवता मिलल आ ऊ उहाँ प्राध्यापक के रूप में जोगदान दिहलें। उनका बिद्वता आ कार्य-पद्धति से प्रभावित होके अंगरेजी सरकार सन् १९१३ ई. में ‘ सर ‘ का उपाधि से सम्मानित कइलस।एही दरम्यान दक्छिन अफिरका से लौटल मोहन दास करमचंद गांधी से सन् १९१५ ई. में मिले आ संबाद करेके मौका मिलल। फेर ऊ गाँधी जी का बिचार आ भावी जोजना से प्रभावित होके भारतीय स्वाधीनता संग्राम के लेके कई गो आलेख लिखलें आ भारतीयता आ स्वाधीनता का दार्शनिक पक्षन पर आपन बिचार प्रस्तुत कइलें।\nएकरा बाद सन् १९१६ ई. में मद्रास रजिडेंसी कवलेज में सहायक प्राध्यापक ( असिस्टेंट प्रोफेसर ) नियुक्त होके चल गइलें। एकरा बाद उनका के मैसूर यूनिवर्सिटी द्वारा दर्शन शास्त्र के आचार्य ( प्रोफेसर ) के रूप चुन लिहल गइल, जहँवा ऊ सन् १९१८ ई. से १९२१ ई. तक खूब मनोयोग से अध्ययन, अध्यापन आ अनुसंधान के काम में लागल रहलें। बिद्यार्थी बर्ग आ यूनिवर्सिटी के अलावे उनका बिद्वता, सक्रियता आ संवेदनसीलता के चर्चा प्रांत आ प्रांत के बाहर का विश्वविद्यालयन होखे लागल। सन् १९१८ ई. में उनका तब के महान शिक्षाशास्त्री आ दार्शनिक साहित्यकार रवीन्द्र नाथ टैगोर से मिले के मौका मिलल आ ऊ उनका से प्रभावित होके सन् १९१८ ई. में ही ‘ द फिलासफी ऑफ रवीन्द्रनाथ टैगोर ‘( रवीन्द्रनाथ टैगोर का दर्शन ) नाम के किताब लिखलें। सन् १९२१ में ऊ कलकत्ता विश्वविद्यालय में प्रोफेसर के रूप में जोगदान दिहलें। जब ऊ मैसूर विश्वविद्यालय से बिदा होके कलकत्ता विश्वविद्यालय जाए लगलें त बिद्यार्थियन के हूजूम उमड़ पड़ल। यूनिवर्सिटी के बिद्यार्थी लोग फूल से सजल सवारी पर बइठाके आ खुद अपने खींचत रेलवे इस्टेशन पहुँचावल। कलकत्ता विश्वविद्यालय में ऊ सन् १९२१-१९३१ आ सन् १९३७ -१९४१ तक प्रोफेसर के पद पर रह के एगो आर्दश शिक्षक के रूप में काम कइलें। इहँवे ऊ सन् १९२३ ई. में ‘ इंडियन फिलासफी ‘ ( भारतीय दर्शन ) नाम के गुरु गम्भीर ग्रंथ के रचना कइलें। सउँसे दुनिया स्वामी विवेकानंद जी के बाद एक बार फेर राधाकृष्णन जी का एह गुरु गम्भीर ग्रंथ के माध्यम से भारतीय दर्शन शास्त्र से परिचित भइल। ऊ स्वामी विवेकानंद जी बीर सावरकर जी से बहुत प्रभावित रहलें। जवना के चर्चा ऊ कई बार कइले बारन।\nसन् १९३६ ई. में ऊ इंग्लैंड के ऑक्सफोर्ड यूनिवर्सिटी में भारतीय दर्शनशास्त्र, धर्म आ नैतिकता के प्रोफेसर बनलें। जहँवा से ऊ सन् १९५२ तक जुड़ल रहलें। ऊ जवना यूनिवर्सिटी से एम. ए. कइले रहस उहाँ के ऊ उपकुलपति भइलें। बाकिर एके बरिस का भीतर सन् १९३९ ई. में ‘कासी हिन्दू विश्वविद्यालय’ में कुलाधिपति होके बनारस (उत्तर प्रदेश ) आ गइलें आ सन् १९४८ ई. तक एह पद पर कार्यरत रहलें। एह दरम्यान ऊ दर्शनशास्त्र के कई एक ग्रंथन के लेखन आ प्रकाशन कीलें आ करवलें। सन् १९५३ ई. से १९६२ ई. तक दिल्ली विश्वविद्यालय के भी चांसलर के दायित्व सम्हरलें। एह तरह से ऊ भारते ना दुनिया का कई देसन में एगो आदर्श शिक्षक आ दार्शनिक के रूप में अतुलनीय ख्याति अर्जित कइलें आ भारतीय आचार्य कुल परम्परा के महिमा अस्थापित कइलें।\nडॉ. सर्वपल्ली राधाकृष्णन जी एगो महान आदर्शवादी शिक्षक, शिक्षाशास्त्री, दार्शनिक, धर्म आ मूल्य आधारित जीवन शैली जीये वाला के रूप में देस-दुनिया का मानस पर त अमिट छाप छोड़बे कइलन, एगो स्वस्थ, सार्थक आ प्रभावी भारतीय राजनयिक आ राजनेता के रूप में भी कम ख्याति ना अरजलें। ऊ पं. जवाहरलाल नेहरू जी का आग्रह पर सन् १९४७ ई. से १९४९ ई. तक भारत के संविधान निर्मात्री सभा के सदस्य के रूप में कई गो महत्व के काम कइलें। सन् १९४९ से १९५२ तक सोवियत संघ के विशिष्ट राजदूत रहलें। स्टालिन उनका के गुरुवत सम्मान देत रहलें आ ऊ निर्मल मन से उनका कंधा पर हाथ रखके टहलत-टहलत बहुते उपयोगी बिचार साझा करस। सोवियत संघ से लौटला के बाद पं. नेहरू भारत जइसन महान गणराज्य खातिर एगो उपराष्ट्रपति के पद के सिरजन कराके उनका के भारत के पहिला उपराष्ट्रपति के पद पर आसीन करवलें। जवना पर ऊ १३ मई सन् १९५२ से सन् १९६२ तक रहके देस खातिर कई गो महत्व के काम कइलें। एही बीच उनका के भारत सरकार द्वारा ‘ भारत रत्न ‘ के सर्वोच्च सम्मान सन् १९५४ ई. में देस के पहिल ऐतिहासिक राष्ट्रपति डॉ. राजेन्द्र प्रसाद जी के हाथ दिहल गइल। ओह समय इहो अजगूत संजोग रहे के देस के एगो आउर महान शिक्षक आ बैग्यानिक माननीय चन्द्रशेखर वेंकटरमन जी के भी ‘ भारत रत्न ‘ सम्मान से सम्मानित कइल गइल। ओही साल महान कानूनविद् आ भारत के डोमिनिक के अंतिम गवर्नर सी. राजगोपालाचारी जी के भी ‘भारत रत्न ‘ से सम्मानित कइल गइल। एह तीनों विभूति के सम्बन्ध मद्रास से ही रहे।\nएकरा बाद महान स्वतंत्रता सेनानी, कानूनविद् आ अपना धवल राजनीतिक जीवन खातिर ख्याति प्राप्त देस के पहिल यशस्वी राष्ट्रपति देस रतन डॉ. राजेन्द्र प्रसाद के राष्ट्रपति का पद से मुक्त भइला के बाद १३ मई १९६२ के दूसरका राष्ट्रपति के रूप में पदासीन भइलें। जवन भारत के एगो महान आदर्शवादी शिक्षक आ दार्शनिक के देस के ओर से बहुते सराहनीय सम्मान आ दायित्व सउँपल रहे। उनका राष्ट्रपति बनला पर विश्व के महान दार्शनिक बर्ट्रेंड रसल आपन प्रतिक्रिया देले रहस कि ‘ ई विश्व का दर्शनशास्र के सम्मान बा कि महान भारतीय गणराज्य डॉ. सर्वपल्ली राधाकृष्णन के राष्ट्रपति का रूप में चुनलस आ हम एगो दार्शनिक भइला के नाते बहुते खुस बानी।’ ऊ पच्छिम के महान शिक्षाविद् आ दार्शनिक सुकरात के सिस्य आ अरस्तू के गुरु प्लेटो के बिचार साझा करत कहलें कि ‘ दार्शनिक के ही राजा होखे के चाहीं आ भारतीय गणराज्य एगो दार्शनिक के राष्ट्रपति बना के प्लेटो के सही सरधांजलि देले बा।’\nराधाकृष्णन जी जबले राष्ट्रपति रहलें, हप्ता में दू दिन कवनो ब्यक्ति बिना कवनो पूर्व अनुमति ( एप्वाइंटमेंट ) के उनका से राष्ट्रपति-भवन में मिल सकत रहे। भारत के दूसरका राष्ट्रपति बनला के बाद उनकरे हेलिकॉप्टर सीधे अमेरिका का ह्वाइट हाउस में उतरल रहे। एकरा से पहिले कवनो ब्यक्ति के हेलीकॉप्टर ह्वाइट हाउस ना गइल रहे। इहो एगो विश्व बिख्यात शिक्षक आ दार्शनिक के दुनिया के ओर से दिहल असाधारन सम्मान रहे।\nडॉ. सर्वपल्ली राधाकृष्णन जी सन् १९६२ ई. से सन् १९६७ ई. तक देस के राष्ट्रपति रहलें। उनका कार्यकाल के दरम्यान १९६२ में ग्रीस के राजा भारत के राजनयिक दौरा पर अइलें त ऊ उनकर भरपूर स्वागत करत कहले रहस कि रउरा ग्रीस के पहिला राजा बानी जे भारत में अतिथि बन के आइल बानी। सिकन्दर तो बिना बोलवले मेहमान बन के आ गइल रहलें। राधाकृष्णन जी के कार्यकाल बहुत उथल-पुथल वाला रहे। देस का सन् १९६२ में चीन से आ सन् १९६५ में पाकिस्तान से जुद्ध लड़े के पड़ल। देस के दू दू प्रधानमंत्री के मृत्यु देखे के पड़ल। पं. नेहरू जी के मृत्यु २७ मई १९६४ के लालबहादुर शास्त्री जी अप्रत्याशित मृत्यु ११ जनवरी १९६६ के सोवियत संघ का तासकंद में हो गइल। तीन तीन गो प्रधानमंत्री के कार्यकाल के देखे के पड़ल। आखिर में ऊ २६ जनवरी, १९६७ के देस के राष्ट्रीय झंडा फहरावे के बाद अपना उद्बोधन में आगे के कार्यकाल खातिर खुद मना कर दिहलें।\nडॉ. सर्वपल्ली राधाकृष्णन के प्रमुख पुस्तक बाड़ें स, जवना से उनकर आ एह देस का सभ्यता, संस्कृति, धर्म आ दर्शन के सउँसे दुनिया में ख्याति आ सम्मान बढ़ल- द एथिक्स ऑफ वेदांत, द फिलासफी ऑफ रवीन्द्रनाथ टैगोर, दि रिन ऑफ कंटेम्पररी फिलासफी, रिलीजन एंड सोसायटी, माई सर्च फार ट्रूथ, इंडियन फिलासफी, द एसेंसियल ऑफ सायकलोजी आदि।\nकृतज्ञ देस आ दुनिया एगो महान शिक्षक, बिचारक, शिक्षाविद् आ दार्शनिक के रूप में उनका द्वारा कइल अतुलनीय आ ऐतिहासिक महत्व वाला कार्य खातिर लगातार सम्मानित आ पुरस्कृत करत रहल। जवना में कुछ प्रमुख सम्मान आ पुरस्कार के उल्लेख जरूरी बुझात बा ; जइसे – सन् १९१३ ई. में इंग्लैंड सरकार द्वारा ‘ सर ‘ के उपाधि प्रदान कइल, यूनेस्को द्वारा सन् १९४६ से १९५२ तक भारत के बिद्वान प्रतिनिधि बनावल, शिक्षा आ राजनीति के क्षेत्र में उत्तम जोगदान खातिर भारत सरकार के द्वारा सन् १९५४ ई. में ‘ भारत रत्न ‘ सर्वोच्च सम्मान से सम्मानित कइल, सन् १९६१ ई. जर्मन बुक ट्रेड के सांति पुरस्कार, सन् १९६२ ई. में ब्रिटिश एकेडमी के सम्मानित सदस्य भइल, सन् १९६२ में ही उनका जनम दिन के राष्ट्रीय स्तर पर ‘शिक्षक-दिवस’ के रूप में मनावे के निर्णय, इंग्लैंड सरकार द्वारा ‘ आर्डर ऑफ मेरिट सम्मान, पोप जॉन पॉल द्वारा ‘ गोल्डन स्पर भेंट ‘, सन् १९६८ ई. में साहित्य अकादमी फेलोशिप पावे वाला पहिल व्यक्ति, सन् १९७५ में मृत्यु के बाद अमेरिका सरकार द्वारा धर्म का क्षेत्र में काम करे खातिर पहिला बेर कवनो गैर इसाई ब्यक्ति के रूप में ‘ टेम्पलटन पुरस्कार ‘ से पुरस्कृत , उनका मृत्यु के बाद इंग्लैंड के ऑक्सफोर्ड यूनिवर्सिटी उनका के सरधांजलि देवे के निमित्त सन् १९८९ ई. से राधाकृष्णन छात्रवृत्ति के सिरी गनेस कइलस जवन बाद में राधाकृष्णन चिवनिंग स्कालरशिप के नाम में बदल गइल।\nडॉ. सर्वपल्ली राधाकृष्णन जी १७ अप्रिल १९७५ ई. में देहांत हो गइल। उनका जीवन काल में उनका पास उपलब्धियन के ढ़ेर लाग गइल रहे। बाकिर ऊ कुल्ह उपलब्धि उनका मगज का ऊपर कबो ना बइठल। काहे कि उनकर कुल्ह उपलब्धि उनका मेहनत, मेधा आ मानवीय मूल्यन के आधार पर अरजल रहे। ओकर उपलब्धि मगज पर चढ़ेला जे पैरवी, पइसा, परिकरमा, परसंसा आ प्रलोभन का जोगाड़ू जंत्री से पाके माथे रखले रहेला। उनका के त बिद्या बिनयी बना देले रहे। अद्वैत बेदांत दर्शन के अगाध बिद्वान, ब्याख्याकार, बिचारक, चिंतक आ उपदेसक शिक्षक के रूप में सुख्यात राधाकृष्णन जी खुद निरमल-निस्छल आ सादगी का संगे जीये वाला धार्मिक महामानव रहस। उनकर कहनाम रहे कि केवल निरमल मन के ब्यक्ति ही आध्यात्मिक अर्थ के समुझ सकेला आ ओकरा के जी सकेला। खुद का संगे ईमानदारी आध्यात्मिक अखंडता के जरूरत ह। ग्यान आदमी के बल देला आ प्रेम परिपूर्णता। एक बेर ऊ सह अस्तित्व पर बात करत सहज आ निरमल भाव से माओ के गाल थपथपा दिहलें। माओ के ई बात बुरा ना लागल बाकिर उनका अगल बगल रहे वालन का ठीक ना बुझाइल। एह चीज के भाँप के ऊ बोललें कि चिंता मत कर लोग। हम अइसे स्टालिन आ पोप का संगे भी कर चुकल बानी। एतना निरमल आ एतना आत्मबिश्वासी रहलें राधाकृष्णन जी।\nधर्म, शिक्षा आ शिक्षक बर्ग के बिसय में उनकर साफ मत रहे कि धर्म के बिना आदमी बेलगाम के घोड़ा जइसन होला। जवना शिक्षक का परिवेस आ परिस्थिति के परख ना होई , पुस्तक, पुस्तकालय आ पाठ्यक्रम से खुद के जोड़ के ना राखी, अपना शिक्षकीय दायित्व के प्रति लापरवाह रही, नैतिक मूल्यन आ खुद का आचरन के प्रति सजग ना रही ऊ कबो विद्यार्थी, समाज, देस आ मानव मात्र खातिर उपयोगी ना हो सकी। एकरा अलावे शिक्षक ऊ ना ह जे बिद्यार्थी का दिमाग में तथ्यन के जबरन ठूँसत रहे, बल्कि असली शिक्षा त ऊ ह जवन बिद्यार्थी के आवे वाला काल्ह का चुनौतियन खातिर तइयार करे। शिक्षक के देस के सबसे उत्तम दिल आ दिमाग वाला होखे के चाहीं। सुयोग्य शिक्षक बिद्या ब्यसनी के अलावे स्वाभिमानी आ अभियानी दूनों होला। कवनो शिक्षक के आदर्श केहू कुसल ग्यानवान, चरित्रवान, क्रियावान आ उर्जावान संवेदनसील शिक्षक हो सकेला, दोसर केहू धनाढ्य पूँजीपति भा सुविधाभोगी ब्यक्ति ना।\nआज हमनीं तमाम शिक्षक समाज का उनका ब्यक्तित्व आ बिचार के कसउटी मान के खुद के कसे के चाहीं। आज हमनीं कहाँ खड़ा बानी। समाज भा देस हमरा बारे में का सोचऽता। हम शिक्षक बर्ग का डॉ. राधाकृष्णन के जीवनी जरूर पढ़े के चाहीं। एने उनकर पुत्र डॉ. एस गोपाल सन् १९८९ ई में उनकर बहुते पोख्ता जीवनी के प्रकासन करवले बारन।\n– प्रो. ( डॉ. ) जयकान्त सिंह ‘जय’\n– ‘ प्रताप भवन ‘ महाराणा प्रताप नगर,\nमार्ग सं.-१(सी), भिखनपुरा, मुजफ्फरपुर (बिहार)\nपिनकोड – ८४२००१\nआलेख" शिक्षक दिवस" आ हम शिक्षक\nमनई आ मच्छर\nमनई आ मच्छर दूनो के राशि एके हवे। दूनो मे मात्रा भी बराबर हवे। सोचल जाव...\nव्यंग्य विधा के समर्थ कवि धरीक्षण मिश्र ‘\nनैतिकता आचरण के मर्यादा ह आ ई बात व्यक्तिगत, पारिवारिक, सामाजिक, सांस्कृतिक, राजनैतिक, शैक्षिक-शैक्षणिक, आर्थिक वगैरह...\nधन्य रहे धरीक्षण मिश्र जस लोग , जे भोजपुरी के अपना अभिव्यक्ति के माध्यम बनावल ।...


केने बाड़ें ऊ लोग जिनका भोजपुरी प नाज बा – Anjoria\nApr 4, 2015 8वीं अनुसूची, पत्रिका, भोजपुरी, भोजपुरी पंचायत\n– कुलदीप कुमार\nकहे के त कहल जाला कि जवन भासा रोजगार के मौका ना दिआ सके ओह भासा के अस्तित्व गँवे-गँवे खतम हो जाला. बाकिर ई बाति भोजपुरी प का साथे ठीक नइखे बइठत.\nसीधा से देखीं त अबहीं ले भोजपुरी के संवैधानिक दर्जा नइखे मिलल बाकिर एह का बावजूद ई भासा अपना जनम के इलाका लाँघत दुनिया के नाहियो त बीस गो देशन ले आपना पाँख पसार लिहले बिया. भासा के बढ़न्ती के भाव लिहले भारतो में कुछ पेशेवर पहल भइल बा जवन पूरा ना पड़ला का बावजूद सकून देत बा आ साथही भोजपुरी के संविधान के 8वीं अनुसूची में शामिल करे जोग दावा मजबूत करत बा. दोसरा ओर देखीं त नेपाल, मारीशस आ सूरीनाम जइसन देशन में कुछ हद ले ई रोजगारो के भासा बने लागल बिया.\nएक हजार साल पुरान भोजपुरी महज भासे ना हो के बिहार, झारखंड आ पूरबी यूपी के भोजपुरी इलाकन के संस्कार आ जिनिगिओ हिय. भोजपुरी जइसन बेंवत दोसरा भासन में कमे देखे के मिलेला. ई हर हालात में अपना के मजबूत क लेले आ ओह मुकाम ले चहुँप जाले जहाँ एकरा होखे के चाहेला. अपना ऐतिहासिकता खातिर मशहूर भोजपुरी एक तरफ बलिया से बेतिया ले पसरल बिया त एकर उत्तरी दक्खिनि पसार लौरिया नंदनगढ़ से लगवले आजमगढ़, देवरिया तक ले बा. दोसरा ओर एकर कीर्ति पताका राम प्रसाद बिस्मिल, मंगल पांडेय, असफाकउल्लाह खां जइसन क्रांतिवीर लहरवलन त बाबू कुंवर सिंह एही जमीन में जीत के जज्बा भर दिहलन. आजादी के बाद भोजपुरी इलाका से बनल देश के पहिला राष्ट्रपति राजेन्द्र डॉ. राजेंद्र प्रसाद से लगवले कर्मठ प्रधानमंत्री लाल बहादुर शास्त्री जइसन सर्वश्रेष्ठ विकल्प पुरबिया माटिए से निकलले. सचिदानंद सिन्हा आपन कौशल देखवलें त सरहद के रक्षे ले ना ओकरा के बढ़ावहू वाला बाबू जगजीवन राम के कवनो सानी नइखे.\nहमहन के सांसद अपना गौरवशाली इतिहास से प्रेरणा ले सकेलें काहें कि हमनी के भोजपुरिया इलाका हमेशा से सत्ता के केंद्र में रहल बा आ अपना मान सम्मान के रक्षा में हमेशा आगे रहल बा. मौर्य वंश से पहिले जरासंध और शिशुनाग जइसन शासक देख चुकल ई इलाका हमलावर सिकंदर के चंद्रगुप्त मौर्य के शौर्य से चुनौती देत बा. कबो शिक्षा के महान केंद्र, तेजस्विता से ओत-प्रोत ई इलाका कतने मनीषियन, शिक्षाविदन, राजनेतन के कर्मभूमि बन के दुनिया के अगुआई कइले बा. दुनिया के मानवता के पाठ पढ़वले बा आ आजु एकाएक ई अनपढ़ आ अपना जिम्मेदाेी से भागेवाला कइसे बन गइल? नेता, सांसद अपना माईभासा खातिर सम्मान के बात त करेले बाकिर संसद में टूअर अस काहे लउके लागेलें. ई कवनो शंकाजोग बात बा कि एह लोगन के कवनो मजबूरी कि ई लोग जानतबूझत अपना माईभासा के बिलगवले चाहत बा. एक ले बढ़के एक पावरफुल भोजपुरिया सांसद, मंत्री, लोकसभा अध्यक्षा, प्रधानमंत्री आ देश के सबले बड़का पद राष्ट्रपति ले भइले बाकिर आजादी के 68 साल बादो भोजपुरी भासा अपने सम्मान के लड़ाई लड़े ला मजबूर बना के राख दिहल बिया.\nआज मॉरीशस, फिजी, गुयाना, सुरीनाम, नीदरलैंड, त्रिनिदाद, टोबैगो जइसन देशो में भोजपुरी जनसमूह आपन परचम बहुते गर्व से फहरावत बा. मॉरीशस के खेतन में ऊँख के खेती करावे ला धोखा दे के ले जाइल गइल मजूर बसुधैव कुटुंबकम के भावना से ओत प्रोत होके ओही माटी के अपना खून पसीना से पटवल शुरु क दिहले. बंजर जमीन लहलहा उठली सँ आ आज मॉरीशस दुनिया के जियत-जागत स्वर्ग बन गइल बा. ई भोजपुरी माटी के ताकते ह कि देश का बहरा एगो अउरी भारत बस गइल. आखिर हमनी के नेता एह इतिहास से सीखस काहे ना आ बरीसन से लटका के राखल 8वीं अनुसूची में भोजपुरी के शामिल करावे के मुद्दा जोर शोर से उठावस काहे ना़ ? आखिर कब ले ई सांसद, नेता, मंत्री लोग खाली बाते बनावत रही, झूठ भरोसे दिआवत रही. यूपीए के शासनो में इहे भइल रहे आ खांटी भोजपुरिया आ सासाराम के सांसद मीरा कुमार लोकसभा अध्यक्षा अउर कुशीनगर के सांसद आरपीएन सिंह के गृहराज्य मंत्री रहला का बादो लोकसभा में विधेयक पेश तक ना करावल गइल.\nभोजपुरी माटी में जनमल अनेके भोजपुरिया सपूत अपना-अपना काम में खास आ बेंवतगर बनलें. ओहि में शामिल बाड़े कवि केदार नाथ सिंह जी, आलोचक नामवर सिंह, मनेजर पाण्डेय जी आ साहित्य अकादमी के अध्यक्ष विश्वनाथ त्रिपाठी जी. एह चारो लोग के हमार प्रणाम. ई लोग अपना साहित्य, कविताई आ आलोचना से देश-विदेश में भोजपुरी माटी के मान बढ़ावल बाकिर ई लोग कबो अपना माईभासा भोजपुरी के करजा उतारल त दूर ओकर बात तकले ना कइल लोग.\nहम ए महान विभूति लोगन स पुछत बानी कि, ‘भोजपुरी के संवैधानिक दरजा मिले, एकरा खातिर एह लोग के कवनो फरज नइखे?’ विकिपीडिया पर भोजपुरी माटी के महान सपूत नामवर सिंह के प्रोफाइल पढ़त रहनी त पढ़ि के हमरा लाज लागल कि का कवनो भोजपुरिया खातिर एतना खराब समय आ गइल बा कि ओकरा आपन पहिचान बतावत में सरम आवत बा? रउओ सभे पढ़लीं कि का लिखल बा, ‘वे हिन्दी के अतिरिक्त उर्दू, बाँग्ला, संस्कृत भाषा भी जानते हैं।’ नामवर सिंह के जनम 1 मई 1927 के बनारस (अब के चंदौली जिला में) के एगा गाँव जीयनपुर में भइल रहे. त का माननीय नामवरजी के आपन माईभासा भोजपुरी ना आवेला? का पैदा होखते उहाँका उर्दू भा बंगला बोले लगनीं? ई बहुते लजाएजोग बात बा कि कि अइसन आदमी जेकरा पर हमनी भोजपुरियन के नाज बा ऊ अपना माटी के खूशबू आ भासा के नामो से परहेज कर गइल, जवना में ऊ पलाइल पोसाइल, जवन बोल के ऊ आज एह मुकाम ले चहुँपल.\nमैनेजर पाण्डेय जी आ कविवर केदारनाथ सिंह जी भोजपुरी में कुछ ना लिख सकेनी त भोजपुरी मान्यता के मांगो ना कर सकेनी का ? ओने साहित्य अकादमी के अध्यक्ष विश्वनाथ त्रिपाठी 24 भासा के लोगन के सम्मान देत समय एक्को बेर अपना माईभासा भोजपुरी के यादो ना करस का ? इ सभ देख के दिल के बड़ा ठेस पहुँचेला, पर का एह चारों विभूतियन के कुछु फर्को ना पड़े? अब एह से बड़हन सरम के बात का होई.\nमोदी सरकार के पावरफुल मंत्री रविशंकर प्रसादो साल 2013 में पटना में कहले रहनी कि मोदी सरकार आवते भोजपुरी के संवैधानिक मान्यता मिल जाई. बाकिर मान्यता त दूर के बात बा, अबहीं हाले में जब रविशंकर बाबु 22 गो भासा में किताबन के ‘डिजिटलाइजेशन’ के घोसना कइलन, तवनो घरी उनुका भोजपुरी के इयाद ना कइलन. हमरा उम्मीदे ना पूरा विश्वास बा कि अगर ई नामवर सिंह, केदारनाथ सिंह, मैनेजर पाण्डेय जी, विश्वनाथ त्रिपाठी अउर सभ भोजपुरिया सांसद एक बेर, एक साथ जोरदार ढंग से 8वीं अनुसूची में भोजपुरी शामिल करावे के माँग उठा देव त कवनो सरकार के ओकरा के रोकल मुश्किल हो जाई आ मान्यता देबे वाला विधेयक संसद में पास करहीं के पड़ी. बाकिर का ई हो सकेला?\nहिन्दी पत्रिका ‘भोजपुरी पंचायत’ के अप्रैल अंक मिलल त बहुते कुछ रचना काम जोग लगली सँ. खास क के भोजपुरी का सवाल पर कई गो लेख एह अंक में दिहल गइल बा. दुख के बात बा कि अइसन बात क सकेला वाला कवनो पत्रिका भोजपुरी में नइखे छपत लउकत. जे बा से साहित्य सेवा में लागल बा आ उहो अतने जरूरी बा. भोजपुरी के साहित्ये ना रही त भोजपुरी के सवला उठावे के तुक का रहि जाई. बाकिर भोजपुरी में छपे वाली अइसन पत्रिका के बहुते जरूरत बा जे साहित्य से फरका हट के सामजिक आ भासाई सरोकार के लड़ाई लड़ो. बाकिर भोजपुरी के नाम पर आपन आ अपना संस्था के नाम लहरावे में लागल लोग के एकर फिकिर कबो होखी का ? का कबो भोजपुरी के अइसन संस्था बन पाई जवना के सगरी काम भोजपुरी में होखो, जवन भोजपुरी के लड़ाई लड़ाई भोजपुरी में लड़ सको?\nकहे वाला कहींहे कि सगरी नियम कानून बनावे वाला संसद आ खबर छापे वाला मीडिया जब हिन्दी भा अंगरेजी में काम करत बा त भोजपुरी के आवाज ओह लोग ले चहुँपावे खातिर हिन्दी भा अंगरेजी में बोलल बतियावले जरूरी बा. अरे जब रउरा भोजपुरी में आपन आवाज ले नइखीं उठा सकत त अनेरे परेशान बानीं भोजपुरी खातिर. रउरे जइसन हिन्दी प्रेमियन का चलते भोजपुरी हिन्दी के उपभासा बना के राख दिहल गइल आ आजु अपना हक के लड़ाई लड़े ला मजबूर बना दिहल गइल.\nएह अंक में संपादकीय में सगरी मुद्दा मजबूती से उठावल गइल लउकल त हम ओकरे अनुवाद भोजपुरी में क के एहिजा दे दिहले बानी. पत्रिका संपादक कुलदीप कुमार लिखत लिखत कई बेर भोजपुरी में लिख गइल बाड़न बाकिर पूरा लेख हिन्दीए में बा. एह बारे में तनिका सावधानी रखला के जरूरत बा आ पत्रिका के आपन शैली स्थिर बनावे के. की आ कि के इस्तेमालो में गड़बड़ी होखत बा. कवनो दू गो वाक्यांश का बीच ‘कि’ के आ संबंध बतावत घरी ‘की’ के इस्तेमाल होखल करेला. अलग बाति बा कि एगो पंडित जी से ई सवाल पूछले रहीं त उहाँ के ओकरा बाद हमरा से बतियावले बंद क दिहनी. एह सब चलते हम भोजपुरी के पंडित लोग से अझूराए के ना चाहीं बाकिर कबो कबो कुछ सही लागेला त कहला से पाछहु हटे के मन ना करे.\nजबसे आइल बा मनरेगा, खेतिहर मजदूर मिलल दुश्वार हो गइल\n2 thought on “केने बाड़ें ऊ लोग जिनका भोजपुरी प नाज बा”\nसवाल निमन बा, एकर जबाबो अपने लगे बा।\nकानूनी मान्यता मिलला से जादा जरूरी सामाजिक मान्यता बा। सांसद अवुरी विधायक के वोट देवे घरी जब जात, धर्म, हीत-नाता, पार्टी-पउवा चिन्हल जाला, त उ काम भी अपना एही पहचान खातिर करी।\nखैर, सरकार कुछ करे भा मत करे, हमनी के का करतानी, इहो जानल जरूरी बा।\nहमेशा सरकार के आ प्रतिनिधि के दोष दिहल आसान बा, लेकिन कबहूँ इ ना सोचल गईल की अयीसन स्थिति काहें भईल? गाँव में नाया-नाया बियाहल लईका अगर ससुरारी में भोजपुरी बोल देवे त ओकरा के अनपढ़ मान लिहल जाता। काहें ना उ “पेटवा बथ रहा हैं” बोले, लेकिन ओकरा हिन्दी बोलल जरूरी बा।\nआज शहर के के कहो, देहात के लोग के भोजपुरी पढे नईखे आवत, ए स्थिति में खाली कानूनी मान्यता से का हो जाई? हाँ, एगो चीज़ होई, कुछ प्रकाशक अवुरी कुछ लेखक के खाए चबाए के मौका मिल जाई।\nपत्रिका में लिख के भा, अखबार में छाप के सिर्फ स्वाभिमान के संतुष्टि मिली, लेकिन आत्मा बेचैन घुमत रही, आत्मा के संतुष्टि खातिर जाहाँ लोग भोजपुरी में बोलत बतियावत बाड़े उहाँ ओ लोग के लिखे सिखावल जरूरी बा, जवन कि असंभव लागता।\nभोजपुरी पत्रिका ‘आखर’ भी अच्छा काम कर रहल बिया .. http://www.aakhar.com


लटकबऽ त जइबऽ बेटा, सीखऽ एह लोग से – टटका खबर\nJul 7, 2021 प्रकाश जावडेकर, मोदी मंत्रिमंडल, रमेश पोखरियाल निशंक, रविशंकर प्रसाद\nमोदी सरकार में कुछ मंत्रियन के गलतफहमी रहुवे कि ओह लोग के हटावे भा पाँख कतरे के गुस्ताखी मोदी कबो ना करीहें. एहमें तीन गो नाम सबले खास रहुवे – रविशंकर प्रसाद, प्रकाश जावडेकर, आ रमेश पोखरियाल निशंक के. ई लोग अपना काम में लगातार नाकाबिल साबित भइला आ सोशल मीडिया पर भाजपा समर्थकन के नाराजगी से बेपरवाह आपन समय काटत रहुवे.\nसूचना प्रसारण मंत्री के मीडिया पर कवनो असर ना रहल. हिन्दू विरोधी माहौल बनावे में लागल मीडिया आ फिलिम भा ओटीटी मीडिया बेकाबू बनल रहल.\nनिशंक शिक्षा मंत्री रहला का बादो अतना निफिकर-निशंक रहलें कि किताबन से हिन्दू विरोधी प्रकरण हटवावे के कोशिशो ना कइलन.\nकानून मंत्री रविशंकर कबो सोचबो ना कइलन कि संविधान के अनुच्छेद 30 में संशोधन करवा के हिन्दुवनो के अपना धर्म संस्कृति के पढ़ाई करावे वाला संस्थान स्थापित करे के आ अपना धर्मग्रंथन के अध्ययन-अध्यापन के काम करवावे के अधिकार पा सकसु. आ बेंवत त उनुकर अइसन रहल कि ट्वीटर उनके हत्था कुछ देर ला उखाड़ दिहलसि आ ऊ हिनहिनइला का अलावे कुछ ना कर सकले.\nएह लोग का खिलाफ सोशल मीडिया पर लगातार अभियान चलावत रहलें भाजपा समर्थक बाकिर एह लोग के ओकर कवनो परवाह कबो ना भइल. अब जब एह लोग के मंत्रीपद से मुक्ति दे दीहल गइल त सोशल मीडिया पर मोदी के जयकारा लागल शुरु हो गइल बा.\nआजु के मंत्रिमंडल पुनर्गठन का बाद अब मोदी कैबिनेट में 77 गो मंत्री हो गइल बाड़ें. संवैधानिक प्रावधान का हिसाब से 81 गो मंत्री हो सकेलें केन्द्रीय मंत्रिमंडल में. मोदी सरकार में अब 27 गो पिछड़ा वर्ग के मंत्री, 12 गो अनुसूचित जाति के मंत्री आ 8 गो जनजाति मंत्रियन का साथही5गो अल्पसंख्यक मंत्री बाड़ें आ एह वर्गन के अतना बड़हन मौजूदगी आजु ले कवनो सरकार में नइखे रहल. महिला मंत्रियनो के गिनिती आठ गो हो गइल बा.


बिहार चुनाव के एक्जिट पोलो में भरम बरकरार रह गइल – टटका खबर\nआजु बिहार विधानसभा चुनाव के पाँचवा आखिरी दौर के वोटिंग में रिकार्ड 60 फीसदी वोट पड़ला का बाद टीवी चैनलन पर अलग अलग एजेन्सियन के कइल एक्जिट पोल देखावल गइल. केहु एनडीए के बहुमत देत बा त केहू महागठबन्हन के आ बाकी लोग कांटा के टक्कर बतावत बा. दुनू गोल के लोग आपन आपन जीत के दावा करत बाड़ें. लालू के कहना रहल कि अगड़ी जाति के लोग मेहरा गइल आ वोट देबे ना निकलल जवना से उनकर महागठबन्हन 190 सीट ले जीत सकेला. दोसरा तरफ टूडेज चाणक्या के पोल के दावा बा कि एह चुनाव में एनडीए के बड़हन बहुमत मिले जात बा आ महागठबन्हन के कम बेसी 89 सीट मिले वाला बा. सब छँवड़ी झूमर पाड़े त लंगड़ी कहे हमहूं वाला अन्दाज में बँवरो गोल के दावा बा कि ओकर गठबन्हन शानदार वापसी करे जा रहल बा बिहार के राजनीति में.\nचुनाव आयोग अब वोट गिने के काम के तइयारी शुरू क दिहले बावे. 8 नवंबर के भोर 8 बजे से वोट गिने के काम शुरु हो जाई. एह ला राज्य भर मे 39 गो गिनिती केन्द्र बनावल गइल बा. सहरसा जिला में दू गो मतगणना केन्द्र बनावल गइल बा जबकि बाकी जिलन में एकहएक गो.\nबिहार चुनाव : एक्जिट पोल – एक नजर में\nसर्वे एनडीए महागठबन्हन बाकी सब\nन्यूज नेशन 122 117 4\nइंडिया टुडे-सिसेरो 101-120 112-132 6\nआइबीएन सेवन-एक्सिस 95 135\nन्यूज एक्स-सीएनएक्स 90-100 130-140 13-23\nइंडिया टीवी-सी वोटर 101-121 112-132 6-14\nइंडिया टुडे-चाणक्या 155 83 5\nएवीपी-नीलसन 108 130 5\nटाइम्स नाऊ-इंडिया टीवी 111 122 10\nटुडेज चाणक्या-न्यूज 24 155 83 5\nदैनिक जागरण 130 97 16\nTags: बिहार विधानसभा चुनाव, मतगणना\nबिहार विधानसभा के आखिरी दौर के वोट खातिर प्रचार जोर पर


बनारस हिंदू विश्वविद्यालय - विकिपीडिया\nबीएच्चू गेट पर मालवी जी के मुर्ती\nविद्या से अमृत पावल जाला(भोजपुरी अनुवाद)\nबनारस, उत्तर प्रदेश, भारत\nज़ूम करे लायक नक्सा पर लोकेशन\nबनारस हिंदू विश्वविद्यालय (बीएचयू) बनारस में एगो केन्द्रीय विश्वविद्यालय बा। ए विश्वविद्यालय के स्थापना (बनारस हिंदू विश्वविद्यालय एक्ट, एक्ट क्रमांक 16, सन् 1915) महामाना पंडित मदन मोहन मालवीय जी के हाथे सन् 1916 में बसंत पंचमी के दिने भइल रहे। ए विश्वविद्यालय के मूल में डॉ. एनी बेसेन्ट द्वारा स्थापित आ चलावल जा रहल सेन्ट्रल हिंदू स्कूल रहल। आज क तारीख में ए विश्वविद्यालय के राष्ट्रीय महत्व के संस्थान के दर्जा मिल चुकल बा।\nए विश्वविद्यालय क पास दूगो परिसर बा। जेवना में पुरनका आ मूल परिसर (1300 एकड़) बनारस में बा जेवना के जमीन काशी नरेश दान में देले रहलन। एक परिसर में6गो संस्थान, 14 गो संकाय आ लामा नियरा 140 गो विभाग बाड़न स। विश्वविद्यालय के दूसरका परिसर मिर्जापुर जिला में बरकछा में (2700 एकड़) में बा। 75 गो छात्रावासन के साथे ई एशिया के सबसे बड़ रिहायशी विश्वविद्यालय ह जेवना में 30,000 से ढेर छात्र पढ़ेंले। एमें 34 देशन से आइल विदेशियो शामिल बाड़ें।\nए विश्वविद्यालय के प्रांगण में विश्वनाथ जी के एगो बड़हन मंदिरो बा, जेवना के बनारस में नवका विश्वनाथ मंदिर कहल जाला। एकरा अलावे ए विश्वविद्यालय में सर सुंदरलाल अस्पताल, गउशाला, प्रेस, स्टेट बैंक के शाखा, एनसीसी प्रशिक्षण केंद्र आ डाकखानो बाटे। सर सुंदरलाल, डॉ. एस. राधाकृष्णन, डॉ. अमरनाथ झा, आचार्य नरेंद्रदेव, हजारी प्रसाद द्विवेदी आ डॉ. रामास्वामी अय्यर नियर कइगो विद्वान इहवां कुलपति रहि चुकल बाड़ें।\nवर्ष 2015-2016 ए विश्वविद्यालय के स्थापना के सउंवा बरिस रहे जेवना साल कई गो बड़हन सांस्कृतिक कार्यक्रम आ प्रतियोगितन के आयोजन संपन्न भइल।\n2 प्रमुख व्यक्तित्व\n5 संबद्ध महाविद्यालय\n6 संबद्ध विद्यालय\n8 एहूके देखल जाउ\nपं॰ मदनमोहन मालवीय जब 1904 में काशी हिंदू विश्वविद्यालय के स्थापना के सिरिगनेस कइलें त काशीनरेश महाराजा प्रभुनारायण सिंह के अध्यक्षता में संस्थापक सदस्यन के पहिलका बइठक भइल। एकरा बाद 1905 ई. में विश्वविद्यालय के पहिला पाठ्यक्रम के प्रकाशन भइल। जनवरी, 1906 ई. में कुंभ मेला मालवीय जी इलाहाबाद के त्रिवेणी संगम पर देस भर से आइल जनता क बीचे आपन संकल्प के दोहरवलें। कहला जाला कि उहवां एगो बुजुर्ग महिला मालवीय जी के एह काम खातिर सबसे पहिले एक पइसा चंदा के रूप में दिहले रहली। ओही जमाना में डॉ॰ ऐनी बेसेंट भी काशी में विश्वविद्यालय के स्थापना खातिर प्रयास करत रहली। आ ओही घरी दरभंगा के राजा महाराजा रामेश्वर सिंह भी काशी में "शारदा विद्यापीठ" के स्थापना कइल चाहत रहलें। बाकी ए तीनों जने के विश्वविद्यालय के योजना परस्पर विरोधी रहे। मालवीय जी डॉ॰ बेसेंट आ महाराज रामेश्वर सिंह से सलाह मशविरा कइके अपना योजना में सहयोग देबे खातिर दूनों जने के राजी कइ लिहलें। एकरा बाद बनारस हिंदू यूनिवर्सिटी सोसाइटी के 15 दिसम्बर 1911 क दिने स्थापना भइल, जेमें महाराजा दरभंगा अध्यक्ष, इलाहाबाद उच्च न्यायालय के प्रमुख बैरिस्टर सुंदरलाल सचिव आ महाराज प्रभुनारायण सिंह, पं॰ मदनमोहन मालवीय के संगे डॉ॰ ऐनी बेसेंट सदस्य के रूप में शामिल रहली। ओ समय के शिक्षामंत्री सर हारकोर्ट बटलर के प्रयास से 1915 ई. में केंद्रीय विधानसभा से हिंदू यूनिवर्सिटी ऐक्ट पारित हो गइल, जेवना के ओ समय के गवर्नर जनरल लार्ड हार्डिंज तुरंत स्वीकृति दे दिहलें। 14 जनवरी 1916 ई. (वसंतपंचमी) के दिने वाराणसी में गंगातट के पच्छिम, रामनगर क सामने महाराज प्रभुनारायण सिंह द्वारा दान कइल जमीन पर काशी हिंदू विश्वविद्यालय के शिलान्यास भइल। ए समारोह में देश के कई गो गवर्नर, राजा-रजवाड़ा आ सामंत गवर्नर जनरल-वाइसराय के स्वागत आ मालवीय जी के सहयोग देबे खातिर हिस्सा लिहलें। कइ गो शिक्षाविद् वैज्ञानिक आ समाजसेवियो ए अवसर पर मौजूद रहलें। महात्मा गांधी भी विशेष निमंत्रण पर ए कार्यक्रम में आल रहलें। बनारस में गांधी जी ने डॉ॰ बेसेंट के अध्यक्षता में आयोजित सभा में राजा-रजवाड़ा, सामंत आ देस कई गो गण्यमान्य लोगन के बीच आपन ऐतिहासिक भाषण दिहलें, जेवना में एक ओरी ब्रिटिश सरकार के आ दूसरा ओरी हीरे-जवाहरात आ सरकारी उपाधि से लादल देसी रियासतन के शासकन के भर्त्सना कइल गइल।\nडॉ॰ बेसेंट के सेंट्रल हिंदू स्कूल में काशी हिंदू विश्वविद्यालय के विधिवत पढ़ाई, 1 अक्टूबर 1917 से शुरू भइल। 1916 ई. में आइल बाढ़ के वजह से स्थापना स्थल से हटि के पच्छिम में 1,300 एकड़ जमीन पे बनल विश्वविद्यालय परिसर में सबसे पहिले इंजीनियरिंग कालेज क निर्माण भइल। एकरा बेद आर्ट्स कालेज आ साइंस कालेज क स्थापना भइल। 1921 ई में विश्वविद्यालय क पढ़ाई कमच्छा कॉलेज से हटि के नयका इमारतन में शुरू हो गइल। ए विश्वविद्यालय के औपचारिक उद्घाटन 13 दिसम्बर 1921 के दिने प्रिंस ऑव वेल्स के हाथे भइल।\nआचार्य हजारी प्रसाद द्विवेदी, हिन्दी साहित्य के प्रमुख रचनाकार\nप्रोफ. टी आर अनंतरामन\nप्रकाश वीर शास्त्री, भूतपूर्व सांसद, आर्य समाज आंदोलन के प्रणेता\nआचार्य रामचन्द्र शुक्ल, हिन्दी साहित्य के इतिहासकार]\nसुजीत कुमार — अभिनेता\nसमीर — गीतकार\nमनोज तिवारी — भोजपुरी अभिनेता\nमनोज सिन्हा-वर्तमान रेल राज्य मंत्री\nमाधव सदाशिव गोलवलकर (गुरु जी) — आरएसएस के द्वितीय सरसंघचालक\nबाबू जगजीवन राम — भारत के पूर्व उप प्रधानमंत्री\nअशोक सिंघल — विश्व हिन्दू परिषद के भूतपूर्व अंतर्राष्ट्रीय अध्यक्ष\nवसंत कन्या महाविद्यालय, वाराणसी\nबसंत कॉलेज, राजघाट, वाराणसी\nआर्य महिला डिग्री कालेज, चेतगञ्ज,वाराणसी\nरणवीर संस्कृत विद्यालय\nकेन्द्रीय हिन्दू विद्यालय, वाराणसी\nकाशी हिन्दू विश्‍वविद्यालय के कुलगीत के रचना परसिद्ध वैज्ञानिक शान्ति स्वरूप भटनागर के कलम से भइल रहे। ए गीत के हिंदी में पढ़ल जाउ:\nएहूके देखल जाउ[संपादन]\nभारत कला भवन (वाराणसी)|भारत कला भवन\nबिरला हॉस्टल,काशी हिन्दू विश्वविद्यालय\nभूगोल विभाग,काशी हिन्दू विश्वविद्यालय\nकाशी हिन्दू विश्‍वविद्यालय — एक दृष्टि में\nकाशी हिन्दू विश्वविद्यालय सन् 1904 की प्रस्तावित योजना प्राक्कथन\nई भारतीय इन्वार्सिटी, कॉलेज या अइसने संस्था से संबंधित लेख एगो आधार बाटे। जानकारी जोड़ के एकरा के बढ़ावे में विकिपीडिया के मदद करीं।\n"https://bh.wikipedia.org/w/index.php?title=बनारस_हिंदू_विश्वविद्यालय&oldid=623361" से लिहल गइल\nभारत के विश्वविद्यालय आ कालेज\nभारत यूनिवर्सिटी आधार\nएह पन्ना पर आखिरी बेर संपादन 12 सितंबर 2018 के 15:08 बजे भइल रहल।


भोजपुरी पट्टी से 26 मार्च 2018, मंगल के 17 गो खबर – टटका खबर\nबिहार के औरंगाबाद में कर्फ्यू\nऔरंगाबाद 26 मार्च (वार्ता). औरंगाबाद जिला प्रशासन रामनवमी जूलूस पर भइल पथराव का बाद भइल उपद्रव के देखत शहर में कर्फ्यू लगा दिहले बावे. उपद्रवी महाराजगंज बाजार के कई एक दुकान में आग लगा दिहले रहलें. हालांकि अब हालात काबू में बा.\nविद्यालय का नियरा से औरत के लाश मिलल\nछपरा 27 मार्च (वार्ता). सारण जिला के सोनपुर इलका के नजरमिरा गांव का एगो प्राथमिक विद्यालय का नियरा से आजु सबेरे साड़ी में लपेटाइल एगो औरत के लाश मिलल. ओकर पहचान नइखे भइल. लाश पोस्टमार्टम ला भेज के पुलिस मामिला के छानबीन में जुटल बिया.\nसिद्धार्थनगर में दू गो पशु तस्कर गिरफ्तार\nसिद्धार्थनगर 27 मार्च (वार्ता). सिद्धार्थनगर जिला के नेपाल से सटल मलदहिया गांव का नियरा से सशस्त्र सीमा बल सोमार का दिने दू गो पशु तस्करन के गिरफ्तार करत ओकनी का कब्जा से ट्रक पर लाद के नेपाल ले जाइल जात 26 गो गोरुमाल बरामद भइल. धराइल तस्कर बलरामपुर जिला के पचपेड़वा इलाका के हउवें स.\nकुशीनगर अउर आज़मगढ़ में छात्रावास ला मिलल 84.02 लाख\nलखनऊ 26 मार्च (वार्ता) यूपी सरकार अन्य पिछड़ा वर्ग के छात्र/छात्रावन वा छात्रावास बनावे का योजना ला कुशीनगर आ आज़मगढ़ में छात्रावास बनावे ला 84.02 लाख रुपिया के मंजूरी दिहले बिया. शासनादेश जारी कइल गइल बा कि कुशीनगर के मोतीचन्द पॉलीटेक्निक इन्स्टीट्यूट में ओबीसी के 100 गो छात्रन ला आ आज़मगढ़ के राम बचन यादव महाविद्यालय, खुरासो में 100 गो ओबीसी छात्रन ला छात्रावास बनावल जाई.\nरिम्स में भरती लालू के तबियत सुधरत नइखे\nरांची 26 मार्च (वार्ता). राजेंद्र आयुर्विज्ञान संस्थान में इलाज ला भरती चारा घोटाला के सजायाफ्ता मुजरिम लालू प्रसाद यादव के तबियत में सुधार नइखे लउकत. रिम्स के निदेशक आर. के. श्रीवास्तव का ओर से जारी स्वास्थ्य बुलेटिन में कहल गइल बा कि लालू यादव के चेहरा अबहियों सूजल बा बाकिर हीमोग्लोबिन में सुधार बा. ब्लड सूगर के स्तर बढ़ रहल बा. रिम्स का तरफ से बिरसा मुंडा जेल प्रशासन के कहा गइल बा कि इनका के कहीं अउर भेज के इलाज करावल जाव.\nदेवरिया में 250 लीटर शराब बरामद करत दू गो तस्कर गिरफ्तार\nदेवरिया,26 मार्च (वार्ता). देवरिया पुलिस रामपुर कारखाना इलाका के महुआडीह में भोला यादव के ईट भट्ठा पर छापा मार के अवैध शराब के धंधा करे वाला गौरीबाजार निवासी नंदलाल आ भाटपाररानी के भगौती शर्मा के गिरफ्तार क लिहलसि. ओहिजा से 250 लीटर अवैध कच्ची शराब बरामद भइल बा.\nकुशीनगर में औरत के लाश कुंडा से लटकल मिलल\nकुशीनगर, 26 मार्च (वार्ता). कुशीनगर के नेबुआ नौरंगिया इलाका में सौरहा बुजुर्ग गांव के जौरही टोला के राज हुसैन के पत्नी अमीना खातून (34) के लाश छत का कुंडा से लटकत मिलल बा.\nअमीना के मरद सऊदी अरब में काम करेला आ अमीना के मानसिक हालत ठीक ना रहल.\nआजमगढ़ में एटीएम से पैसा निकाले वाला दू गो इंजीनियर गिरफ्तार\nआजमगढ़ 26 मार्च (वार्ता). आजमगढ़ शहर कोतवाली पुलिस एटीएम ठीक करे वाला दू गो लुटेरी इंजीनियरन – अजय कुमार सिंह आ विक्रान्त सिंह – के बवाली मोड़ का लगे से गिरफ्तार क लिहलसि. ई लोग लिपि कम्पनी के इंजीनियर ह आ जब कहीं के एटीएम खराब होला त ओकरा के ठीक करे जाला लोग. आ मौका पावते एटीएम से नोट चोरा लेला लोग जवना के पता जल्दी ना लाग पावे.\nआग लगला से दर्जन से बेसी घर जरल\nबेतिया 26 मार्च (वार्ता). पश्चिम चम्पारण जिला के मंझौलिया प्रखंड के लालसरैया गांव के मस्जिद टोला का एगो घर में अचके आग लाग गइल जवन देखते देखत अगल बगल के दर्जन भर घर के अपना लहोक में लपेट लिहलसि आ लाखों रुपिया के सामान जर के राख हो गइल.\nसोनभद्र में 20 लाख के हेरोइन साथे तस्कर गिरफ्तार\nसोनभद्र 26 मार्च (वार्ता). सोनभद्र के चोपन इलाका में चेकिंग का दौरान बग्घानाला का लगे एगो मोटरसाइकिल के रोके के इशारा कइलसि त ऊ भागे लागल. पुलिस ओकरा के चहेट के ङ लिहलसि. पकड़ाइल तस्कर डाला चढ़ाई के रहे वाला सुधीर कुमार ह आ ओकर तलाशी में 200 ग्राम हेरोईन आ 1670 रुपिया के नगदी मिलल.\nमिर्जापुर में सड़क हादसी में साइकिल सवार के मौत\nमिर्जापुर, 26 मार्च (वार्ता). मिर्जापुर के चील्ह इलाका में साइकिल आ मोटरसाइकिल के भिड़न्त में साइकिल से जात अनिरुद्धपुर गांव के पप्पू यादव (40) घवाहिल हो गइलें. अस्पताल ले जोए का राहे में उनुकर मौत हो गइल. पुलिस मोटरसाइकिल सवार के गिरफ्तार क लिहले बिया.\nपत्रकार के हत्या के आरोपी पहिले मुखिया रहल गिरफ्तार\nपटना 26 मार्च (वार्ता). भोजपुर जिला के नहसी टोला का लगे स्कॉर्पियो से कचार के पत्रकार समेत दू लोग के हत्या के आरोपी गड़हनी पंचायत के मुखिया रहल मोहम्मद अर्शू के ओकरा एगो ठिकाना से पुलिस गिरफ्तार क लिहले बिया आ ओकरा से पूछताछ करत बिया, एह हादसा में शामिल स्कार्पियो के लोग फूंक दिहला रहुवे.\nपारिवारिक विवाद में एक जने आपन जान दे दिहले\nछपरा 26 मार्च (वार्ता). सारण जिले के एकमा बाजार के राजन प्रसाद पिछला आर्थिक तंगी से परेशान रहल आ घर वालन से ओकर झगड़ा आए दिन हो जात रहुवे. अतवार का रात ऊ फंदा लगाके खुदकुशी करे के कोशिश कइलसि बाकिर घरवालन के नजर ओकरा पर पड़ गइल आ लोग ओकरा के उतार के अस्पताल में भरती करावल जहाँ ओकरा के इलाज का बावजूद बचावल ना जा सकल.\nछपरा में एगो बूढ़ के तलवार से काट दीहल गइल\nछपरा 26 मार्च (वार्ता). सारण जिला के छपरा नगर इलाका के तेलपा मुहल्ला के असलम साह (65) के कुछ लोग आपसी विवाद में तलवार से काट के मुआ दीहले बा. हत्या करे वालन के पलिस जोहत बिया.\nसंतकबीरनगर में शराबी बेटा अपना बाप के जान लिहलसि\nसंतकबीरनगर, 26 मार्च (वार्ता) संतकबीरनगर के खलीलाबाद कोतवाली इलाका के रामपुर छपिया निवासी निरहा (75)के ओकरे शराबी बेटा सिकंदर डण्डा से पिटाई क के घव्हल क दिहलसि जवना चलते निरहा के मौत हो गइल. पुलिस आरोपी सिकंदर के गिरफ्तार क लिहले बिया.\nबस्ती में सड़क हादसा में तीन जने के मौत\nबस्ती 26 मार्च (वार्ता) बस्ती के दुबौलिया इलाका के पकड़ी चौहान गांव के प्रेमचन्द्र गुप्ता (27) आ उनुकर माई बहोना देवी (70) अयोध्या से स्नान क के लवटत रहल जब बस्ती-अयोध्या सीवान पर ओह लोग के एगो कार वाला धक्का मार दिहलसि आ दुनु जने के ओहिजे मौत हो गइल.दोसर हादसा वाल्टरगंज इलाका के पुरैना गांव का लगे भइल जब चलत आटो से गिरके सिद्धार्थनगर जिला के साड़ीखुर्द गांव के शंकर गौड़ (70) के मौत हो गइल.\nआजमगढ़ में पुलिस मुठभेड़ में इनामी बदमाश घवाहिल\nआज़मगढ़ 26 मार्च (वार्ता). आजमगढ़ में पुलिस आ बदमाशन का बीचे भइल मुठभेड़ में 50 हज़ार रुपिया के इनामी बदमाश सुनील राम उर्फ सिपाही गोली लगला से घवाहिल हो गइल. मुठभेड़ तरवां इलाका के पट्टी भिखारी गांव का लगे पियारा रोड पर भइल. घायल बदमाश सुनील गाजीपुर जिला के बहरियाबाद इलाका के बधाव देईपुर गाँव के हवे. ओकरा पर आज़मगढ़ आ अगल बगल के जिलन में 30 से अधिका मुकदमा दर्ज बा.\nTags: आजमगढ, औरंगाबाद, कुशीनगर, छपरा, देवरिया, बस्ती, बेतिया, भोजपुर, मिर्जापुर, लालू प्रसाद, संतकबीर नगर, सिद्धार्थ नगर, सोनभद्र


कुंभ मेला – टटका खबर\nभोजपुरी का संगे हिन्दी वालन के धोखा कइल अबहियों जारी बा आ एकरा के एकर मान्यता देबे के सवाल पर विचार करे वाली कमिटी के रपट में कहल गइल बा कि भोजपुरी 8वीं अनुसूची में शामिल होखे के योग्यता नइखे राखत. अबहीं एह रपट पर सरकार के कवनो फैसला नइखे आइल बाकिर अबहीं ले जइसन\nपिछला दू दिन के बरखा का चलते कुंभ नगरी के हालात बहुते खराब हो गइल बा आ चारो ओर बदइंतजामी देखे के मिलत बा. एह से परेशान लोग अब कल्पवास बीचे में छोड़ के लवटल शुरु कर दिहले बा.\nआजु इलाहाबाद के कुंभ मेला में पूस पूरनमासी के नहान ह. आजुए से कल्पवास के एक महीना शुरू होखी. नहाए खातिर श्रद्धालुअन के घोर संकट के सामना करे के पड़त बा काहे कि राज्य सरकार एह महाकुंभ खातिर पर्याप्त मात्रा में गंगा नदी में पानी ना छोड़लसु आ राज्य के मुख्य सचिव एह मामिला में


सिक्सर मारे का तइयारी में लागल सुदीप पांडे – Anjoria\nसिक्सर मारे का तइयारी में लागल सुदीप पांडे\nभोजपुरी सिनेमा के परफेक्ट एक्शन स्टार सुदीप पांडे जल्दिये छक्का लगावे जा रहल बाड़े. ई छक्का अबही चल रहल आईपीएल में ना बलुक अपना रिलीज होखे वाली फिल्मन के छक्का. एक दर्जन फिल्में कर चुकल एह “भोजपुरिया भईया” के अबही छह गो फिल्म लाईन में बाड़ी सँ. अपना दुसरके फिल्म “भोजपुरिया दरोगा” में चुनौतीपूर्ण दोहरी भूमिका करके सुदीप पांडे बता दिहले रहले कि ऊ एगो परिपक्व कलाकार का साथे परफेक्ट एक्शन स्टारो हउवें . साँचहू सुदीप जब एक्शन करेले त देखते बनेला. उनुका के बेझिझक भोजपुरी फिल्मन के अक्षय कुमार कहल जा सकेला. “भोजपुरिया दरोगा” में शीर्षक भूमिका के अलावे एगो मतिसुन्न नौजवान के यादगार भूमिका उनका के स्टार बना दिहलसि. फेर त सुदीप पाण्डेय “मसीहा बाबू”, “सौतन”, “दरोगाजी चोरी हो गइल”, “चंदू की चमेली”, “हम हईं धरमयोद्धा”, “शराबी” आ “नथुनिया पे गोली मारे” जइसन सरीखी कई गो फिलिम कर दिहलन.\nसुदीप पांडे के जवन आधा दर्जन फिलिम आवे वाली बाड़ी सँ ओकनी में “मि. तांगेवाला” सबसे पहिले रिलीज होई. एहू में सुदीप के दोहरी भूमिका बा. एगो सीधा सादा किसान ह, त दोसरका एगो चलता-पुर्जा चोर. एकरा बाद “कुर्बानी” में ऊ एगो अइसन मुसलमान नौजवान के किरदार कइले बाड़न जे अपना मालकिन खातिर सबकुछ कुर्बान कर देत बा. एह फिल्म में सुदीप के एगो नया चेहरा देखे के मिली संजीदा प्यार वाला. “लाल चिंगारी” में सुदीप अपना एक्शन स्टार वाला रुतबा में नजर अइहें. तीन गो तेलुगू अउर एगो नेपाली फिल्म कर चुकल एह बहुप्रतिभावान स्टार के मेहनत अब रंग देखावे लागल बा आ ऊ दर्शकन के चहेता कलाकार बन गइल बाड़न. एह लोकप्रियिता के स्पष्ट प्रमाण उनका टीवी कार्यक्रम “बिहार : एक खोज” के बढ़त टीआरपी में देखल जा सकेला. कैलिफोर्निया में सॉफ्टवेयर इंजीनियर का रूप में काम करे वाला सुदीप पांडे जब फिल्मन में अइले त लोग सोचत रहे कि पश्चिम के आबोहवा में रहेवाला एह साहब के अब अपना माटी के सोन्ह महक का याद होखी बाकिर सुदीप सबका के छका दिहले. रामजी फिल्म्स के बैनर तले आधा दर्जन फिल्म बना आ सफलता से प्रदर्शितो कर दिहलें. सुदीप साबित कर दिहले बाड़न कि ऊ एगो समर्पित कलाधर्मी हउवें, आ एगो साँच भोजपुरिया भइया.\n(स्रोत – उमेश सिंह चन्देल)\nअजय दीक्षित के शानदार शुरुआत\nआजु से जंग शूरु हो गइल बा


Bhojpuri Superstar Pawan Singh Babuni Tere Rang Me and Khesari Lal Yadav Meher ke Song in Holi 2021 Bhojpuri Spl: होली में पवन सिंह बबुनी के रंग में रंगलें त खेसारी मेहर के, भइल फगुनाहट के अहसास\nBhojpuri Spl: होली में पवन सिंह बबुनी के रंग में रंगलें त खेसारी मेहर के, भइल फगुनाहट के अहसास\nफगुनी बयार में माहुर घोर देले रहे कोरोना. लोग के बुझाते ना रहे कि फागुन में ई सरवा कहाँ से आ गइल. ई केकर सार ह? हालांकि अब सार के ईलाज हो गइल बा. पूरा देश में कोरोना के वैक्सीन लागsता बाकिर अभियो लोग कहीं आवे जाये, ट्रैवेल करे में डेराता.\nLast Updated: March 18, 2021, 2:58 PM IST\nफागुन आ गइल बा. मन फगुआइल बा. मन बासंती बा. पिछला साल एही होली में मन के बगइचा में कोयल कुहूकत त रहे बाकिर आम मोजरात ना रहे. सदा आनंद रहे एही द्वारे के भावना उफान पर त रहे, बाकिर आनंद ना रहे. फगुनी बयार में माहुर घोर देले रहे कोरोना. लोग के बुझाते ना रहे कि फागुन में ई सरवा कहाँ से आ गइल. ई केकर सार ह? हालांकि अब सार के ईलाज हो गइल बा. पूरा देश में कोरोना के वैक्सीन लागsता बाकिर अभियो लोग कहीं आवे जाये, ट्रैवेल करे में डेराता. बाकिर डर त पिया जी के नू बा, फागुन के थोड़े. फागुन त आइये गइल बा. गोरी के बड़ा उम्मीद रहे कि पिछ्ला साल कोरोना में फंस के ना अइलें बाकिर असो अइहें बाकिर आहि दादा असहूं ना अइलें. बसंत आ गइल, पिया ना अइलें. बड़ा बेचैनी भइल भाई.\nकवि मनोज भावुक के एगो हिंदी ग़ज़ल बा –\nबसंत आया, पिया न आए, बयार पुरुआ जिया जलाए\nपलाश-सा तन दहक उठा है, ये आग कैसे कोई बुझाए\nहवा बसंती, फ़िज़ा की मस्ती, शबाबे आलम, लहर की कश्ती\nहैं सब की लोभी निगाहें मुझपे, सखी री अब तो ख़ुदा बचाए\nपराग महके, पलाश दहके, पपीहा कुहुके, चुनरिया लहके\nपिया अनाड़ी, सुने न देखे , जिया की बतिया समझ न पाए\nक़रीब आकर पता लगाऊँ कि तेरे मन का मिज़ाज क्या है\nमगर ये मुमकिन तभी है जब तू नज़र से मेरे नज़र मिलाए\nतवील, ख़ामोश, उदास रातें, कुतर-कुतर के जिया को काटें\nबहुत हुआ अब दुआ है ‘भावुक’ ख़ुशी से उमड़ा बसंत आए\nखैर, ई त पति भा पिया भा प्रेमिका के ना अइला पर विरह भाव लेले हिंदी ग़ज़ल भइल. आगे मनोज भावुक अपना भोजपुरी के दोहा में कहत बाड़न कि –\nबाहर-बाहर हरियरी, भीतर-भीतर रेह\nजले बिरह के आग में गोरी-गोरी देह\nभावुक हो तोहरा बिना कइसन ई मधुमास\nहँसी-खुशी सब बन गइल बलुरेती के प्यास\nहमरो के डसिये गइल ई फागुन के नाग\nअब जहरीला देह में लहरे लागल आग\nआग लगे एह फाग के जे लहकावे आग\nपिया बसल परदेश में, भाग कोयलिया भाग\nफागुन में आवे बहुत निर्मोही के याद\nपागल होके मन करे खुद से खुद संवाद\nभावुक तू कहले रहs आइब सावन बाद\nफगुओ आके चल गइल, ना चिट्ठी,संवाद\nहोली में लोक गीतन के अलावा सिनेमाई गीतन के चलन हर जगह बढ़ गइल बा, भोजपुरिया क्षेत्र जवन फगुआ आ जोगीरा खातिर जानल जाला, उहो अब सिनेमा से प्रेरित गीत-संगीत के तरफ आकर्षित भइल बा. गीतन के भाषा, लालित्य आ गुणवत्ता एगो अलग विवाद के विषय बा किन्तु होली के भोजपुरी गीतन के लेके नयका गीतकार, गायक अजब-गजब प्रयोग कर रहल बाड़ें.\nफागुन में खेसारी लाल एही भाव के बेलकुल भदेस अंदाज में गावत बाड़ें. हालांकि विरह के वेदना के शब्द में बयां कइल बड़ा मुश्किल होला लेकिन भोजपुरी के सुपरस्टार गायक खेसारीलाल यादव गोरी के दिल के दर्द छलकावत एक होली गीत गवलें, ‘केकरा से लेहब सवाद, भतार अइहें होली के बाद’. अब खेसारी अपने भाषा आ संस्कार में नू गइहें. खैर, उनका गाना में एगो मेहरारू परेशान बाड़ी कि उ होली कइसे मनइहें, उनके मरद त छुट्टी में घर आवते नइखन आ आवे के होई त होली के बादे अइहें. लागता इ होली छूछें बीती. हालांकि ओह मेहरारू के दर्द से एतना लोग के रिलीफ मिलल बा कि गाना के यूट्यूब पर 113 मिलियन व्यूज हो गइल बा. बियहल त बियहल, छँवड़ो सन खातिर ई गीत मरहम के काम कइले बा. उहो एह गाना के मार बजा बजा के किचवाइन कइले बाड़sसन.\nपिछलका होली में पिया जी त नाहिए अइले बाकिर अगिला साल के होली पर हिदायत रहे कि ए बेरी ना अइनी त बूझ जाएम. मरद महोदय के बुझाइल कि ए बेरी ना गइनी त हमार मेहर घर में ढूके न दी. इहे सोच के उ चल त अइले बाकिर इहाँ आवते होली के दिने भाँग घोंट के लोट गइलें. त गोरी के लागल असहूं होली उपासे रही का रे ! कलाकार आदमी ऑब्जर्वर बड़ा हेवी होला. खेसारी लाल ‘भतार अइहें होली में पार्ट टू’ गा देहले जे में पिया के अइला के बादो अइसन करतूत के सजीव चित्रण भइल बा. रउआ सभे देख सकीलें.\nखेसारी लाल गोरी के दर्द त सुनावते बाड़ें, ए बेरी होली में पतियो लोग के दर्द सुना रहल बाड़ें. उ पति लोग के एगो अइसन दुख चिन्हले बाड़ें जवना के पति लोग खुल के ना कह पावेला आ भीतरे-भीतर घुटत रहेला. एगो पति अपना मेहरारू से कहत बा कि हमार साढ़ू भाई जे बाड़ें, माने कि ओकर मेहरारू के जीजा जी, उ होली में आके गड़बड़ कर रहल बाड़ें. पति अपना मेहरारू के धमकावत बा कि हमरा साढ़ू के भेज द ना त बेजाईं हो जाई. मेहरारू ओकरा के दिलासा दे तिया कि रउआ झूठहूं के चिंता करत बानी, उ कुछु ना करिहें.\nपवन सिंह होली में कहाँ पीछे रहे वाला बा. बबुआन खेसारी के एक लेबल ऊपर जा के गाना निकलले बाड़ें. पवन सिंह पिछला साल से हिन्दी संगीत जगत में भी आपन प्रभाव जमावे के कोशिश में लागल बाड़ें ओही के असर ह कि उनके दू गो हिन्दी गाना बड़हन संगीतकार लोग के साथे होली पर आ चुकल बा आ चारों तरफ बवाल मचवले बा.\nपहिला गाना संगीतकार दंपति आदित्य देव आ पायल देव के निर्माण में आइल बा. पवन के साथे हिन्दी सिनेमा में मशहूर आ दिलकश आइटम डान्सर लॉरेन गौटीलेब बाड़ी जे मूलतः अमेरिका से बाड़ी. गोरी मेम के साथे पवन सिंह के कमर हिलावत आ ठुमका लगावत गाना ‘कमरिया हिला रही है’ काफी चर्चित रहल आ एहू साले ट्रेंड में बा.\nपवन सिंह के दोसरका गाना सुपरहिट हिन्दी गीतन बनावे वाला संगीतकार भाई सलीम सुलेमान के साथे आइल बा जवन श्रोता लोग के बीच खूब धमाका कइले बा. गाना ‘बंबई में का बा’ फ़ेम डॉ सागर लिखले बाड़ें. गाना के बोल बा कि बबुनी के रंग में बबुआ यंग हो गइल बा अउरी दबंगो हो गइल बा. गाना खाली नाचे वाला बा अउरी होली में नवहियन के एही के दरकारो रहेला.\nकल्लू भी होली में एगो गीत निकलले बाड़ें बाकिर उनके गीत समसामयिक विषय पर बा. उ कोरोना के त्रासदी आ दर्दनाक याद नइखन गावत. उ मस्ती गावत बाड़न आ एह कोरोना काल में भी कुछ पॉजिटिव ढूढ़त बाड़न बाकिर कइसन पॉजिटिव जी ??? देखीं, गाना में कइसे कल्लू के भौजाई लॉकडाउन के सही प्रयोग करत आ आपदा के अवसर में बदलत सृजन करत बाड़ी. होली में लरकोरी होखे के उम्मीद बा. भोजपुरी सिनेमा के दूरदर्शी गीतकार- गायक लोग कोरोना काल में अद्भुत एंगिल खोजले बा. सरकार के रेल-बस भलहीं बंद रहल बाकिर भउजी के मालगाड़ी रफ़्तार में चलल ...\nअभी होली के मौसम चलिये रहल बा, फगुनी बयार बहते बा त होली पर एक से बढ़ के एक कटाह गाना आ कल्पना से परे प्रयोग देखे-सुने के मिली. आगे हम ओहू सब पर चर्चा करब. फिलहाल फागुन के मजा लीं. सामाज में, बाहरे-बाहर ना भितरो के सफाई पर ध्यान दीं. गीतो-संगीत के सफाई करीं भाई. बहुत कचड़ा हो गइल बा आ होली गीतन में त कुछ बेसिए.\nबात अपना एगो दोहा से ख़तम करत बानी-\nकींचड़-कांदों गांव के सब फागुन में साफ\nमिटे हिया के मैल भी, ना पूरा त हाफ


ताप्ती गंगा – टटका खबर\nताप्ती गंगा अब छपरा से चलल करी\nबीस जुलाई से वाराणसी सूरत का बीच चले वाली ताप्ती गंगा एक्सप्रेस के छपरा से बलिया, मऊ, आजमगढ़, शाहगंज, जौनपुर, बनारस होत चलावल जाई जेहसे एह इलाका के लोग के बनारस आ के एह गाड़ी के पकड़े के जरूरत ना रही. रुट लमहर हो गइला का बाद ई ट्रेन सुपर फास्ट ना रही. गाड़ी के


प्रयोगकर्ता वार्ता:LaMagiaaa - विकिपीडिया\nस्वागतम्! नमस्कार LaMagiaaa जी, भोजपुरी विकिपीडिया पर राउर बहुत स्वागत बा!\nLaMagiaaa जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 24,220 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n--सरोज(Saroj) (कुरा गर्ने) १४:४१, ४ मार्च २०१५ (UTC)\n"https://bh.wikipedia.org/w/index.php?title=प्रयोगकर्ता_वार्ता:LaMagiaaa&oldid=669208" से लिहल गइल\nएह पन्ना पर आखिरी बेर संपादन3अप्रैल 2020 के 11:31 बजे भइल रहल।


एन. डी. देहाती: February 2013\nबंसल बाबू बघाùर ना हेठी, खुश खाली बाटे रायबरेली- अमेठी\nमनबोध मास्टर रेल बजट पर फटे बांस जस सुर निकालत हवें। बोल पड़लें- आखिर उहे न भइल जवना के डर रहल। बजट से निराश मास्टर बंसल बाबू की बजट के बकवास बतावत हवें। ना रफ्तार मिलल ना यात्री सुविधा। अब अगर लोग इ कहत बा कि जेब कटा गइल त कवन बा दुविधा। माल भाड़ा एतना काड़ा भइल बा कि लोग इहे कही। रेल के खेल जनि बुझीं। इ एगो अइसन महकमा ह जवन देश के एक छोर से दूसरका छोर के जोड़ के रखले बा। तरह-तरह के भाषा, संस्कृति, रहन-सहन, खान-पान के एके डिब्बा में लदले दिन रात दौड़ल करेले। रेल देश के सबसे बड़वर मालवाहक तंत्र भी ह। लोग बतावेलें की रेल में चोरी रुक जाय त सोने के पटरी बिछ जाय। एतना कमाई ह रेल की पास। रेल मंत्री की बजट में मनबोध मास्टर बहुत कुछ तलाशत थक गइलें। पूर्वाचल आ बिहार की उपेक्षा पर समीक्षा होखे लागल। भटनी से औड़िहार के दोहरीकरण के कवनो बतिये ना बा बजट में। गोरखपुर से दिल्ली आ मुंबई खातिर रोजे दस गो गाड़ी चाहीं, लेकिन मिलल का? सहजनवां-दोहरीघाट के पुरनका र्चचा नवका बजट में भुला गइलन। आनंद नगर - घुघली आ बस्ती-कपिलवस्तु की बीचे जवन रेल लाइन बिछावे के घोषणा भइल येह से तनिका सा मरहम लागल, घाव ना ठीक भइल। घाव कब ठीक होई? येह पर संदेह बा। बंसल की बजट पर मनबोध मास्टर के एगो सवाल भारी बा। बोललें- हमरा क्षेत्र के का मिलल? ठेंगा। सरकार की गजट पर, रेल की बजट पर बस इहे कविता-\nबंसल बाबू बघारù ना हेठी।\nखुश खाली बाटे रायबरेली अमेठी।।\nहमरा त पहिले ही रहल आशंका।\nलालू अस राउर बाजी ना डंका।।\nगोरखपुर-दिल्ली भूसे अस भराई।\nमुंबई जाये वाला बइसे ठुसाई?\nपवले उहे जहां एमपी कांग्रेसी।\nरउरा बुझलीं की दे दिहलीं बेसी।।\nसोनिया की क्षेत्रे में दर्जन भर गाड़ी।\nएही से उ लहरावेली साड़ी।।\nराहुल की अमेठी पर बहुत मेहरबानी।\nगाड़िन के लाइन लगवले बानी।।\nसलेमपुर गोरखपुर बांसगांव ठेंगा।\nकहिया ले आई एइजा गांगू के हेंगा।।\n- नर्वदेश्वर पाण्डेय देहाती का यह भोजपुरी व्यंग्य राष्ट्रीय सहारा के २८ /२ /१ ३ के अंक में प्रकाशित है .\nकुंभ। अमृत से परिपूर्ण कुंभ। हरिद्वार, प्रयाग, पंचवटी आ उज्जैन में हर बारह साल बाद लगे वाला कुंभ। समुद्र मंथन से निकले वाला कुंभ। बैकुंठ के समतुल्य पवित्र कुंभ। क्षीरसागर के देव-दानव की साझा मंथन से निकरल कुंभ। धंवंतरीरूपधारी भगवान विष्णु की हाथ में शोभायमान कुंभ। बहुत महिमा ह कुंभ के। कुंभ की येही महिमा की बीच प्रयाग में लगेवाला 2013 के कुंभ बहुत कुछ छोड़ गइल-सोचे, विचारे आ बतकही खातिर। मनबोध मास्टर त â€˜ मन चंगा त कठवति में गंगा â€™ की विचार धारा के पोषक हवें। कबीर बाबा के पंक्ति- â€˜ जल में कुंभ, कुंभ में पानी.., यह तथ कथौ ज्ञयानीâ€™। दुहरावत रहें। भीड़, भगदड़ आ भेड़ियाधंसान से बहुत दूर रहे वाला मनबोध मास्टर आज मगन ना गमगीन हवें। गम के कारण बा कुंभ हादसा। बहुत खुरपेचला पर बोल पड़लें- जेकरा मन में बहुत दिन से कुंभ नहइला के लालसा रहल उहे न प्रयाग गइल। कुंभ नहइला के पुन्य कमइला के होड़ मौनी अमावस्या के सबसे अधिक रहल। कुंभ में अमृत झरत रहे। अमृत से नहइला की बादो लोग काहे मरत रहे? पुन्य केतना मिलल, येह सांसारी आंखि से ना लउकी। जवन लउकल तवन त बहुत दुखदायी रहे। कुंभ की अमृत खातिर राहु आपन शीश कटा दिहले रहे, लोग अमृत में नहइला की बादे अपना घरे जल्दी लौटला की चक्कर में जान गंवा दिहल। कुंभ की पुन्य की चक्कर में केहू आपन माई गवां के रोवत बा, केहू भाई गवां के रोवत बा। केहू के जीवनसाथी बीच मझधार में ही साथ छोड़ के चलि गइल, सदा खातिर बिछड़ गइल। बहस जारी बा। केकर जिम्मेदारी बा। प्रदेश सरकार केंद्र वाली रेल व्यवस्था पर त केंद्र प्रदेशवाली प्रशासनिक मशीनरी पर कुंभ हादसा के ठीकरा फोरत बा। हादसा में मोक्ष पवले लोग के समय पर पचास रूपया के कफन भले नसीब ना भइल। सरकारी घोषणा में परिजन लोग सात लाख पइहें। सरकार सात लाख दे या सत्रह लाख। जे चलि गइल, उ ना लौटी। जायेके त सबका बा। दुनिया के रीति ह- â€˜ आया है सो जायेगा, राजा रंक फकीर..â€™। असो के कुंभ एक बात साफ क दिहलसि। धरती पर धरम अबहिन जिंदा बा। अइसने धरम-करम की बल पर धरती टिकल बा। तीन करोड़ धार्मिक लोगन के प्रयाग की धरती पर संगम भइल। अगर सात्विकता ना रहित, धार्मिक प्रवृत्ति ना रहित त काहें लोग कुंभ नहाये जाइत। उम्मीद से अधिक आस्था जागल रहे। सरकारी ताम-झाम भले बहुत रहे, इंतजाम कम रहे। एतवत बड़वर आयोजन में कुछ बात के सावधानी भी जरूरी बा। पुन्य कमइला की बाद, घरे लौटला के जल्दी ना रहे के चाहीं। भेड़ियाधंसान प्रवृत्ति से भी बचे के चाहीं। आस्था के एतना बड़वर सैलाब के कंट्रोल ना कवनो सरकार क सकेले ना कवनो व्यवस्था। कुंभ में मोक्ष पवले लोग की प्रति आपन श्रद्धा प्रस्तुत करत बस इहे कविता-\nकुंभ में अमृत झरत रहे, नहइला की बाद भी लोग मरत रहे।\nजे मरल मोक्ष पा गइल, परिजन की आंख से आंसू ढरत रहे।।\nएतवत बड़वर भीड़ के संभालल, आसान ना रहल।\nव्यवस्था में लागल लोग इंसान रहल, भगवान ना रहल।।\nजे आइल बा, जइबे करी, जन्म की बाद मृत्यु के अवस्था ह।\nपचास रुपया के कफन ना मिलल, अब मिली सात लाख इ व्यवस्था ह।।\n- नर्वदेश्वर पाण्डेय देहाती का यह भोजपुरी व्यंग्य 14/2/13 को प्रकाशित है .\nमेरा यह भोजपुरी व्यंग्य राष्ट्रीय सहारा के 7/2/13 के अंक में प्रकाशित है\nसुघ्घर गोरखपुर। सुंदर गोरखपुर। सपना के बात बा। शहर की बखरे त अतिक्रमण के सौगात बा। सड़किया के हाल त अबरा के भौजाई अइसन बा। जेही का मन करे कब्जिया ले। सड़क छेकला की होड़ में जी तोड़ मेहनत करत अतिक्रमणकारी लोग अइसन छेकत हवे कि जब जाम लागत बा त मोटर गाड़ी, चारपहिया सवारी के बाति के कहे साइकिल कान्हें पर लादि के आगे निकरे के परत बा। पैदलिहा लोग त गुरिल्ला अइसन कूदत-फांदत कइसो निकर जात हवें, लेकिन मरो चारपहिया वाले। बड़ा शौक से गाड़ी खरिदलें की फरफरात उड़त चल जाइब। इ ना जानत रहलें कि शहर में जाके फंसि जाइब। ठेला- गुमटी वाले ही कसम ना खइलें हवें अतिक्रमण करे बदे, प्राइवेट स्कूलन के बड़े-बड़े बस, पीछे मोटहन अक्षर में लिखल-â€˜सावधान बच्चे हैंâ€™। बीच सड़क में ही बस खड़ा कर के बच्चे उतारत हवें आ पीछे लगल जाम के वाहन पों- पों, टें-टें करत हवें। बहुत हिम्मत क के नगर निगम के बुलडोजल हल्ला गाड़ी बनि के सड़क पर उतरल। दिनभर तोड़-फोड़, ध्वस्तीकरण। शाम तक सड़क के पटरी फिर गुलजार। के बा येकर जिम्मेदार? के बा जवाबदेह? नगर निगम आ ट्रैफिक पुलिस के डंडा चलत बा। अतिक्रमण हटत बा। दुबारा कब्जा होत बा त जवना क्षेत्र में अतिक्रमणकारी फेर आपन थुन्ही-खंभा खड़ा करत हवे ओह क्षेत्र के पुलिस का करति बा? अतिक्रमण हटाऊ दस्ता रास्ता खाली करावत बा त दूसरे दिन फिर अतिक्रमण कइसे पांव पसार लेत बा? जवाब बहुत आसान बा। क्षेत्र के पुलिस ही मेहरवान बा। कस के मुकदमा लिखे , चांप के जेल भेजे सब सुधर जाई । पुलिस जब तक सुधारसिंह की रूप में ना दिखी शहर के सूरत अइसे ही दिखत रही। दु दिन हल्ला होई-भाग रे भाग! हल्ला गाड़ी आवत बा। फिर बैतलवा ओही डाल। बेतियाहाता के एगो गरीब दुकानदार का जेतना अपनी दुकान टुटला के दुख ना बा ओतना दुख येह बात के बा कि दूसरी पटरी पर कब्जा कइले बड़ लोग पर बुलडोजर काहे ना चलल। महानगर की अतिक्रमण पर बस इहे कविता-\nअइसे भला कइसे मिली, इहां जाम से मुक्ति?\nजाम-झाम की नाम पर, नगर निगम के युक्ति।।\nनगर निगम के बुलडोजर, नाम बा हल्ला गाड़ी।\nशाम को फिर गुलजार हुआ,दिन भर बहुत उखाड़ी।।\nमहानगर में फेल होत बा, सचमुच यातायात।\nअतिक्रमण की निर्लज्जता, के क्या कहने बात।।\nबलशाली है कब्जाधारक, कोई बांह न सकै मरोड़।\nसिविल लाइन्स, रेलवे, बचल ना कवनो मोड़।।\nबंसल बाबू बघाùर ना हेठी, खुश खाली बाटे रायबरेली- अ...


मिसिर पुराण: ग्राम कथा : हमार गाँव पवना (भोजपुरी ई-पत्रिका "आखर" में प्रकाशित)\nग्राम कथा : हमार गाँव पवना (भोजपुरी ई-पत्रिका "आखर" में प्रकाशित)\nआपन छोटहन नांव के उल्टा बडहन गांव ह पवना । नांव पे मत जायीं, पवना-पवनी भला इ कवनो नांव ह ? इ सही बा कि जगह के नांव से ओह जगहा के उंच-नीच के मालूमात होखेला बाकी एहिजा गांव के नांव से कथानक के कवनो लाग लपेट नईखे । विशेष में इहे बा कि मिसिर बाबा माने कथाकार के लईकाई के देह में एहिजे के धूर लपेटाइल बा । आउरी छोट-बड विशेषता बा, राउर नजरी के सोझा आगे आई ।\nलीं गांव के नांव से शुरू भइनी आ एहिजे अटक गइनी । कहे के ढेर बा, आ एतने ना रउरो सुने के ढेर बा... मिसिर बाबा के परबचन !!!\nअब रउओ इ मत कहब कि मिसिर बबवा का-का लिखत रहेला । अब पवना जईसन गांव प लिखला के माने का, जहाँ न कवनो ताजमहल बा, ना कवनो चमत्कारी मंदिर-मस्जिद भा दरगाह के नामो निशान । त मिसिर बाबा काहें आपन मगज के कचरस प दोसरा के मगज पकावत बाड़े ।\nबाकी पढ़ लीं, मने-मने गुन लीं, काहे से कि कबो कबो कचरा प मंदिर के चढावल फूल भी भेंटा जाला । कवनो हरजा नईखे, आ पढला के बाद लेखक प भुनभुनाइब मत... काहें से कि एह रचना खातिर कथाकार के नोबेल पुरस्कार मिली, राज के बात बा... इ हम आजे भोरे-भोरे सपना में देखनी ह ।\nअब रउआ नक्शा पे पवना के खोजब त जहुआ जाइब । एह से हम एह गांव के ठीक ठीक रस्ता देखावत बानी । गवें-गवें चलीं हमरा जोरे, पैदल भा गाड़ी से भा मन के कोरे कोरे, रास्ता आसान बा । मन मनसायी ना, आ कबो अकबकाई ना । त बाँध लीं फेंटा आ गोडे जूता चमरेटा । लीं सिरिराम जी के नाम आ करीं परसथान ।\nबिहार के भोजपुर जिला के नांव जानत होखब !!!\nअरे उहे जवना के ढेर लोग अबहुओं आरा जिला कहेला ।\nहँ हँ हँ.... ठीक बुझनी । उहे...\nत कुछ बरिस पहिले तक भोजपुरिया इलाका में एगो कहावत चलत रहे- “ए०बी०सी०डी०” माने आरा, बलिया, छपरा आ देवरिया जिला । अब एह में आरा, छपरा त बिहार में भईल, आ बलिया-देवरिया उत्तरप्रदेश में । अब एह ए०बी०सी०डी० के पदवी काहे मिलल एकर कहानी तनी अंदरूनी ममिला बा, जवन एह क्षेत्र खातिर बदनामी जईसन कह सकिला, बाकी हम ना कहब । ज्यादे जाने के बा त बिहार-बंगाल के कोईलरी के लोगन से मिलीं, बता दिहें । रंगदार- लठैत इहे चार जगहा से रहन आ ओह में आरा सबले आगे रहे। इनका लोग से दहशत रहे । कहावत रही स-\n“जिला में जिला आरा, आउरी सभे जिल्ली । बीरन में बीर कुंवर सिंह आउरी सभे बिल्ली ।।”\nभा- “आरा जिला घर बा, कवन बात के डर बा ।”\nत जे बा से की एह कहावत के थोर-बहुत छाप एह गांव में भी रहे । बाबु साहेब( लईका भा सेयान) आपन बबुआनी ना छोडत रहन । भले घरे सतुआ प जिनगी कटत होखे गांव के गान्ही चउक ( गाँधी चौक) प इनका सभे के रईसी देखे के मिल जात रहे । पनेहेरी के दोकान प बही के केतना पन्ना भराइल बा इ त उहे पनेहरी जाने । बाकी बाबू साहेब के ठाट रहे । आउरी भेद के बात कहके आपन गाँव के नांव ना नू हंसायिब । खैर अभी गाँव की सिवान धरीं ।\nआरा के जीरो माइल से दू किलो मीटर आगे गड़हनी रोड प बढब, त तेतरियां गांव भेंटाई । एहिजा से एगो रास्ता बाएं गईल बा जवन सहार तक जाले, बस इहे पकड़ लीं । कहीं मुड़े के नईखे इहे राह पवना जाला । तेतरिया से 14 कि०मी० पड़ी पवना । अब गांव में घुसते जवन नजारा मिली त रउओ कहब कि जवन गांव प हेतना बतरस लिखाइल दूरे से उजाड़ लउकत बा । अरे महाराज ! घबराई जन इ उजाड़ जमीन त इ गांव के विशेष पहिचान देले बा । एकर चर्चा आगे मिली । आगे बढ़ीं त एगो चउरस्ता आई, जवना के एगो नाम देवल बा- गान्ही चउक ।\nना ना...!!! गान्ही बाबा से जुडल एहिजा कवनो अईसन बात नईखे । अब पुरनिया लोगन के सरधा से राखल एह नाम के महत्व ढेर बा । इहे चौक से एगो अउर रस्ता फुटल बा जवन सन्देश जाले । एह रस्ता के कारण गांव तीन-चार टोला में बंटा गईल बा ।\nघबड़ाई जन !!! अब कहीं नईखे जाएके, इहें गान्ही चउक प सगरी गांव के भेद खुली । मिसिर जी के गांव के पहिचान करीं, मिसिर जी के मुखारविंद से उवाचरित । मिसिर बाबा के अलगे पहिचान बा एहिजा । इहाँ इनकर आस्तित्व इनकर बाबा के नावे जानल जाला । फलाना बाबा के नाती-पोता हवे । त उहे फलाना बाबा के पोता के लइकाई से जुडल कुछ इयाद में गोता लगायीं जा ।\nत गांव में प्रवेश भईल आ गान्ही चौक प पहुंचनी कि लोग बाग के नज़र में आ जाईब कि गांव खातिर केतना पुरान बानी । जान-पहिचान ढेर होई त पंवलगी शुरू हो जाई ।\n“गोड लागीं ए बाबा ! ढेर दिन पे...”\n“और हालचाल ठीक बा नू !!??? अभी रहे के बा नू ? साँझ के भेंट करब...”\nएह गान्ही चउक से लेके मिसिर जी के मकान तक सड़क के दुनो ओर दोकान बाड़ीसन । एक से बढ़ के एक जिनिस के सामान भेंटा जाई । चाय के गुमटी से लेके खीरमोहन के झांपी तक । लकठो आ घुघनी के खोमचा से लेके ताड़ी के हांड़ी तक । मजमुआ इतर से लेके रेक्सोना के बोतल से फुहार फेंकेवाला सेंट तक । मरकिन के कुरता से लेके सिलिक के अंगिया तक सब एहिजे भेंटा जाई ।\nअब अचकचायीं, दम धरीं... ढेर चीज भेंटाई देखे के... लीं गान्ही चउक प गंगामात एह सुगंध के निशा में त हम भुलाईये गईनी । मीठ आ तनी कासाह गन्ह एह गांव के एगो विशेष मिठाई के ह । अब कहब त हँसब मत... एह गांव खातिर इहे मिठाई बंगाली रसगुल्ला ह, आगरा के पेठा ह । अच्छा अब एकर नाम बता देत बानी । इ ह जिलेबी, आधा पकल जामुन के रंग के जिलेबी, तीसी के तेल में के छानल जिलेबी । गरमा गरम खाईब, त इ भुला जाईब कि केतना खईनी, रस के चुवत धार के अईसन सुडपब कि मन मिजाज तर हो जाई । खा लीं... अरे पचास गिराम आउरी लीं ...\nअब जिलेबी प्रसिद्ध त एहिजा के चाट भी प्रसिद्ध । निराला, दिलवाला, दिल्लीवाला, कलकतावाला आ ना जाने का का... टाट के झोपड़ी में आगे सिंघाडा कचौड़ी, कोइला के चूल्हा प दिनभर पानी मिलत आ गरम होत मटर के छोला । ओह झोपडी में घुस के देखीं, गणेश आ लक्ष्मी जी के मूर्ति के साथे बदन उघाड़ हीरो आ कुल्हा के बल पे अटकल हिरोइन के फोटो जरुर भेंटाई । दोकानदार साहित्य के बहुत प्रेमी हवें, बिल्लो रानी चमन बहार लखनऊवाली के लिखल शायरी के किताब के चार लाइन भी लगयिले बा...\n“सोना दिया सुनार को पायल बना दिया, दिल दिया यार को घायल बना दिया”\nभा “ये खुदा हम तुमसे फरियाद करते हैं, मत भेज उधार मांगने वाले जो हमें बर्बाद करते हैं”\nचाह-पानी के दोकान आ पान बीड़ी के दोकान अईसन दू जगह होला जहाँ गांव भर के खबर पहुंचेला । केकरा घर में आज हिंग के छौंका पडल बा इहो खबर मिल जाई एहिजा । बाकी रंज खुसी स्नेह से पगायिल गाँव के बेयार में सनायिल राउर मन मतंगा पे कवनो लाग लपेट के लपट ना लागी । एह गाँव के बाजार के इहे महिमा कि दस गो आउरी गाँव-जवार के काज परोजन आ बिध-व्यवहार के, मय नेवता-पेहानी के, खाजा-खजुली-बेलगरामी के सभकर वेवस्था कर देवेला । मास्टर हनीफ बैंड के पिस्टन से रामधुन के साथे राजा राजा करेजा में समाजा वाला गीत भी बाजेला ।\nकुल मिलाके एह गाँव के बाजारे गाँव ह भा बदलत सामाजिक व्यवहार के ब्यापार करत गाँव अब बाजार ह । बाकी कुछो होखे, इ मिसिर जी के गाँव ह आ आपन गाँव के बडाई करब... रउआ बुझे के बा त बुझ जाईं की गाँव बदल गईल बा । बाज़ार जादे आ व्यवहार कम हो गईल बा । मिसिर जी के लाल टीका देखि केहू पंवलागी भले जन करे बाकी ललका झंडा जरुर देखा दी ।\nअब रउआ एह गाँव में अइनी त दुआरे आयीं, लचिदाना आ बतासा से खरमेटांव करीं । मुंह मीठ करीं आ जवन जबुन देखनी ओकरा के मने मत लायीं । गाँव ह हमार, हमरा खातिर त माई के आँचर ह, एही गाँव के धूर देहीं में लागल बा । जबुन ना कहब... ओइसे गाँव के दक्खिन सिवान प लिखल बा- आदर्श गाँव पवना में पधारने के लिए धन्यवाद ।\n(इ कहानी- भोजपुरी के ई-पत्रिका आखर के फरवरी-2015 अंक में छपल बा । भोजपुरी साहित्य के पत्रिका पढे खातिर आखर के वेबसाइट www.aakhar.com पे जाईं )\nPosted by ShashiRanjan Mishra at 9:28 PM\nग्राम कथा : हमार गाँव पवना (भोजपुरी ई-पत्रिका "आखर...


महाबल मिश्रा करइहें भोजपुरी मार्च – टटका खबर\nकाल्हु बुध का दिने वाराणसी के भारत माता मंदिर पर विश्व भोजपुरी चेतना मंच के आयोजन भोजपुरी पंचायत में दिल्ली से सांसद रहल महाबल मिश्रा कहलन कि अगर संसद के शीतकालीन सत्र में भोजपुरी के संवैधानिक मान्यता देबे के प्रस्ताव पारित ना भइल त भोजपुर से काशी ले भोजपुरी मार्च पदयात्रा निकालल जाई.\nभोजपुरी के संवैधानिक मान्यता दिआवे खाति छाती पीटे वाला लोग ओह बातन पर जोर ना लगावसु जवना से एह काम के जमीन तइयार हो सके. भोजपुरी के एगो मानक रूप तइयार करावे आ प्राइमरी स्कूलन में भोजपुरी पढ़ावन जाव एकर व्यवस्था हो जाव त आठवीं अनुसूची में भोजपुरी के शामिल करावे के राह असान हो जाई.\nआ इहो एगो सचाईए हवे कि भोजपुरी के एह मान्यता मिले के राह के सबले बड़ बाधा एही इलाका के हिन्दी विद्वान बाड़े.\nTags: भोजपुरी के संवैधानिक मान्यता, महाबल मिश्रा


टटका खबर, सोमार, 1 जनवरी 2018 – टटका खबर\nअमरीका के राष्ट्रपति डॉनल्ड ट्रंप पाकिस्‍तान का खिलाफ कड़ा रूख अपनावत ओकरा के झूठा आ फरेबी बतवले बाड़ें. नया साल का पहिलके दिने पाकिस्तान के अउरी सहायता करे से मना क दिहलें. एकरा बाद पाकिस्‍तान के विदेश मंत्री ख्‍वाजा आसिफ आ प्रधानमंत्री शाहिद खाक़ान अब्‍बासी बइठका कइलें आ कहलें कि अमेरिका के जल्दिए जबाब मिल जाई.\nतीन दिन का छुट्टी का बाद मंगल से संसद का बइठका फेरु शुरु होखी. उमेद बा कि सरकार तीन तलाक का खिलाफ लोकसभा से पारित विधेयक के मंगले का दिने राज्यसभा में पेश करी. कांग्रेस के पूरा कोशिश बा कि एकरा के केहु तरह सेलेक्ट कमिटी में डलवा के लटका दीहल जाव. राज्यसभा में सरकार का लगे जरुरी बहुमत नइखे आ ओकरा एह कमजोरी के फायदा उठावे के कोशिश करीहें विपक्षी.\n1988 बैच के भारतीय प्रशा‍सनिक सेवा के अधिकारी आ फिलहाल विदेश मंत्रालय में आर्थिक मामिलन के सचिव विजय केशव गोखले अब विदेश सचिव बनावल जइहें. मौजूदा सचिव डॉ. एस जयशंकर 28 जनवरी का दिन् रिटायर हो जइहें.\nअसम में घुसपैठियन के पहचान करे वाला सूची में एक करोड़ से अधिका घुसपैठियन के नाम ना देख के कांग्रेस सरकार के धमकवले बिया कि एको नागरिक का साथे होखेवाला अन्याय बरदाश्त ना कइल जाई. मुख्यमंत्री सर्बानंद सोनोवाल भरोसा दिअवले बाड़न कि कवनो भारतीय नागरिक के नाम एह सूची से बाहर ना होखी. अगर केहू के नाम कवनो कमी भा गलती से छूट गइल बा त ओकरा के सुधार के अगिला सूची में शामिल क लीहल जाई. ई आखिरी सूची ना ह.\nउज्जैन में मंगल का दिने राष्ट्रीय स्वयंसेवक संघ के बइठक शुरू होखे वाला बा जवन तीन दिन ले चली. एह बइठकन में संघ आपन योजना के लेखा जोखा लेला आ आगे के राह तय करेला. उज्जैन का बइठक में संघचालक मोहन भागवत समेत सगरी बड़ पदाधिकारी मौजीद रहीहें.\nलोकसभा में पेश राष्ट्रीय चिकित्सा आयोग विधेयक का विरोध में इंडियन मेडिकल एसोसिएशन देश भर के प्राइवेट अस्पतालन में मंगल का दिने हड़ताल के एलान कइले बिया. इमरजेन्सी मरीजन के सेवा जारी रही.\nमेघालय में चार गो अउरी विधायक पाला बदलि के भाजपा में शामिल होखे के एलान कइले बाड़ें. आठ जने कुछ दिन पहिले शामिल हो चुकल बाड़ें.\nनया साल के पहिलका दिने देश के शेयर बाजार में गिरावट देखे के मिलल. सेंसेक्‍स 244 अंक आ निफ्टी 95 अंक टूट के बंद भइल.\nईरान में चलत सरकार विरोधी प्रदर्शनन में अबले नाहियो त एक दर्जन लोग के जान जा चुकल बो. मशहाद में शुरू भइल ई विरोध अब अनेके शहरन में पसर गइल बा.\nविदर्भ के टीम पहिला बेर रणजी ट्रॉफी क्रिकेट के खिताब जीत लिहलसि जब ऊ इंदौर में खेलल गइल फाइनल मैच में दिल्ली के9विकेट से हरा दिहलसि.\nयूपी का आजमगढ़ आ सोनभद्र में हवाई अड्डा बनावे के तइयारी चल रहल बा. केन्द्र सरकार के उड़ान योजना में देश भर के छोटका शहरन के जोड़े का मुहिम में अब आजमगढ़ आ सोनभद्रो शामिल हो जइहें. एह हवाई अड्डन से छोटछोट जहाज उड़ावल जाई जवन देश के बड़का शहरन के हवाई सेवा से जोड़ दी.\nयूपी के पुरान विधायकन के विधानसभा लोगो – प्रतीक चिह्न – इस्तामाल करे प रोक लगा दिहले बाड़ें विधानसभा स्पीकर. एह रोक में पहिले मुख्यमंत्री आ मंत्री रह चुकल लोगो शामिल कइल गइल बाड़ें.\nचारा घोटाला में जेल के रोटी तूड़त लालू का पटना डेरा पर नया साल के मौका प सन्नाटा पसरल रहल. सभके3तारीख के इन्तजार बा जब उनका सजा के फैसला सुनाई अदालत.\nबलिया के नरही इलाका में नया साल पर पिकनिक मनाके लवटत बिहार के डुमरांव के एगो नवही के सड़क हादसा में मौत हो गइल. पीछे बइठल ओकर संघतिया घवाहिल हो के बाच गइल बा.\nजौनपुर के जफराबाद इलाका में ठंडा लगला से दू जने के मौत होखे का खबर से जिला प्रशासन इन्कार कइला बा. ऊ एकरा के बीमारी से मौत मानत बा. एगो दोसरा खबर में जौनेपुर के बदलापुर इलाका के सरोखनपुर गाँन में चाउर कूटेवाला मशीन का पट्टा में फँस के दस बरीस के एगो लड़िका के मौत हो गइल बा.\nगोण्डा के देहात कोतवाली इलाका में एगो कुकर्मी सोरह बरीस के लड़िकी के नशा खीया के बलात्कार कइलसि आ एह नशा से ओह लड़िकी के मौत हो गइल. ओह कुकर्मी के पहचान हो गइल बा आ पुलिस ओकरा के गिरफ्तार करे का कोशिश में बिया.\nकुशीनगर के पटहेरवा इलाका में पिपरा बघेल के एगो बूढ़ समेत दू जने के मौत सड़क हादसा में हो जाए के खबर बा.\nदेवरिया के पुलिस अधीक्षक राकेश शंकर का खिलाफ जारी वकीलन के हड़ताल सोमारो का दिने जारी रहल. ई हड़ताल एक पखवारा से चलत आ रहल बा.\nसमस्तीपुर शहर के पटेल मैदान में नयासाल के जश्न में भोजपुरी अभिनेता खेसारी लाल यादव के ना अइला से नाराज लोग जम के बवाल काटल आ किर्सियन में आद लगा दीहल.\nTags: आजमगढ, खेसारी लाल, जौनपुर, डुमराँव, डॉनल्ड ट्रंप, देवरिया, पाकिस्तान, बलिया, मेडिकल एसोसिएशन, हवाई अड़डा


संगीत सुभाष जी के लिखल भोजपुरी व्यंग्य कुक्रांद | जोगीरा\nHome भोजपुरी साहित्य हास्य व्यंग्य संगीत सुभाष जी के लिखल भोजपुरी व्यंग्य कुक्रांद\nआई पढ़ल जाव संगीत सुभाष जी के लिखल एगो बेहतरीन भोजपुरी व्यंग्य कुक्रांद, पढ़ीं आ आपन राय बताइ कि रउवा इ भोजपुरी व्यंग्य कुक्रांद कइसन लागल\nचौंकि गइनी़ नू ई नाम सुनिके? देश में बनेवाला हजारन दलन में ई एगो दल के नाम ह, जवन अबे नये बनल ह। ओइसे त ई दल बने आ बनावे के विचार कई साल से चलत रहल ह, लेकिन कई अड़चनन का बावजूद ई रजिस्टर्ड पाटी होइए गइल बा।\nभइल ई कि कुछदिन पहिले फुलेसर आ भुवर के कुक्कूर आपस में लड़ि गइले सन। समय बीतल, ओ कुक्कूरन में इयारी हो गइल, लेकिन फुलेसर आ भुवर में लाठी- लउर निकलि गइल आ आजु ले बोलोचाल बन बा। उहे कुक्कूरा रोज मिले लगलेसँ आ आपन दुखम-सुखम बतिआवत पूरा कुक्कूर समाज की दशा आ दिशा पर सोचे लगलेसँ, ओही तरे जइसे दू अदिमी के भेंट होखे त आपन नून-तेल के परशानी भुलाके मोदी आ राहुल की चिन्ता में मरे लागेला। हँ, त फुलेसर के कुक्कूरा कहलसि- ‘भाई जी, पता ना हमनीं के बिरादरी कहिया एकजुट होई?’\nभुवर के कुक्कूरा जवाब दिहलसि-‘रउरा त हमरा मुँह के बात छीनि लिहनीं। हमहूँ ईहे सोचत रहनीं हँ। जले अपनी जाति के पाटी ना होई, तले कल्यान नइखे। ए अपना-पराया, जाति-पाति, धरम-अधरम आ लूट-खसोट का जुग में, जहाँ खेंखर, बिलार, सियार, गाय, बैल, सुअर, गदहा आ चिरई-चुरूंग सबके आपन संगठन बा, का कुक्कूर जाति के कवनो संगठन ना होखे के चाहीं?’ आ तनी कनखी मारत कहलसि कि पाटी बनी, तबे नू हमनियो का कुछ भेंटाई।’\n‘जरूर होखे के चाहीं। लेकिन ई प्रयास करी के? प्रयासो करी त होई कि ना, इहो बड़हन बाति बा, आखिर हमनीं के जतियो त कुक्कूरे ह। ए से हमरे आ रउरा मेहनत करे के परी’- फुलेसर के कुक्कूर कहलसि।\nदुनू कुक्कूर संगठन खड़ा करे खातिर लगलें गाँवा-गाँई घुमे। पहिले त जहाँ जासँ, उहाँ के कुक्कूर अपना अधिकार क्षेत्र में दखल बुझिके झँउझियात, गुरनात आ भोंकत ओ लोगके काटत- पटकत खून निकाल दसँ। लेकिन, एहू कुक्कूरन का नेतागिरी के चस्का लागि गइल रहे। बुझि गइल रहलेसँ कि जवन नेता गारी ना सुने आ लात ना खा, ऊ कइसन नेता? धीरे- धीरे जाति- बिरादरी के कुक्कूर चिन्हे लगलेसँ आ कुछ मानो सम्मान मिले लागल। संगठन खड़ा करे के विचार चारू ओर फइले लागल आ समर्थको मिले लगलें। जइसे पाटी का नाम पर अमूमन मिल जालें।\nआखिर कातिक का महीना में बूढ़ियाबारी में सब कुक्कूरन के जुटान भइल। पूरा देश से जुटल कुक्कूर ऊपर मूड़ी उठाके एक्के सुरे भों..ओं….बोललें आ कारवाही आगे बढ़ल। सबसे मेहनती आ समझदार मानिके फुलेसर का कुक्कूर के कहाइल कि इहाँ एकाठा कइला के का उदेश बा? बतावल जा।\nफुलेसर के कुक्कूर ओ बेरा अपना के बाघ समझिके खड़ा भइल। आगे के दुनू गोड़ उठाके एकाठा कइलसि, जइसे सबके गोड़ लागत होखे। सामने बइठल सब कुक्कूर ओही तरे गोड़ उठाके जबाब दिहलेसँ। अब फुलेसर के कुक्कूर बोलल चालू कइलसि- ‘दूर- दूर गाँवन आ शहरन से आइल हमार भाई- भउजाई, काका- पितिया, लरिका- सेयान आ बूढ़- जवान क्रांतिकारी कुक्कूर सब- ए समय ए देश में कुक्कूर जाति के जवन हालत बा, ओ में जिअल मोहाल हो गइल बा। कुक्कूर जाति के बात सुनेवाला कवनो दल नइखे लउकत। हमनीं के स्वाभाविक भोजन मुअला मवेशी का माँसो पर दूसर- दूसर लोग कब्जा क ले ले बा। साँच बात त ई बा कि मवेशी हइए नइखे भा बड़लो बाड़न त हमनीं का पहुँच से बहुत दूर कटातारें, जहाँ हमनीं का जाए में जान के खतरा बा।\nकेहू का घर में जाके हाँड़ी से कुछ चोरावलो कठिन हो गइल बा। दुआर पर पहुँचते लोग दुरदुरावे लागता आ अउर ना त ऊपर से लाठी-डंटा चला देता। पहिले लोग हमनीं की जाति के कवरा दे देत रहल ह, अब अन्न बचवला का नारा का चलते उहो बन हो गइल। जाड़ा- पाला में, आन्ही- गरमी में रतजगा क के गाँवन में अनचिन्हार का घुसला पर अपनी जबरदस्त आवाज में भोंक- भोंक के सबके आगाह करेवाला के लोग एही खातिर थूर देता कि रातभर अनासे जगवले रहता।\nचाय- पकौड़ा की दूकान पर गइले दूकानदार गरम पानी फेंक देता। जहाँ कहीं हमनीं के संख्या बढ़ता, नगरपालिका के लोग पकड़िके अइसना जगह छोड़ता कि मति कहीं। अउर ना त हमनीं के नसबन्दी क दिहल जाता। केहू हमनीं के सुननिहार नइखे। सरकार कान में तेल डालिके बइठल बिया। कविलोग हमनीं के नाम ध ध के कविता लिखता आ हमनीं के अदिमी का बरोबर खड़ा करता। ना पतियार होखे त सुनीं सभे एगो नामी विदवान, चिंतक आ कवि दिनेश पाण्डेय जी के कुछ दोहा-\nकटहा कूकुर पीठ प, साँसत परल परान।\nगिरि लिवार उठनीं जबे, धइलसि भागि सिवान।\nई कुतवा सिधवा लगल, बइठल बीचे मोड़़।\nचारि डेग आगे बढ़त, अचके धइलसि गोड़।\nएक जने कहलें भगत, इहे जोगवा साधि।\nहोड़ मचल कुत्तन मधे, सहता भइल समाधि।\nसभे जनावर लाज से, तोपे गोपन अंग।\nटघरत चलत निचिंत ई, कइले पोंछ उतंग।\nदुम अलगवले देखिके, भल तटस्थ धरि मौन।\nउरुझी कूकुर संग में, कूकुर होखी तौन।\nअब बताईं सभे ई बेइज्जती बरदास करे लायक बा? मने, केतना गिनावल जा। केहू हमनीं खातिर सोचत नइखे। अइसन हालत में जरूरी बा कि हमनीं के आपन पाटी आ संगठन होखे, जवना माध्यम से आपन बात पुरजोर तरीका से उठावल जा। हम जानतानीं कि ई कातिक महीना हमनीं के ह, ओहू से ऊपर संजोग बनल बा कि भाई सब एकाठा बा त ए महीना में कुछ त्याग क के आपन पाटी बनाइए लिहल जा।’ ए तरे कुछ झूठ, कुछ साँच बोलत सबके भरमा दिहलसि।\nसब कुक्कूर जोरदार ताली बजवलेसँ आ फुलेसर का कुक्कूर के जोश बढ़ावत कहलेसँ कि जरूर बनो, जरूर बनो।\nभुवर के कुक्कूर ठाढ़ भइलसि आ कहलसि कि रउरा सबके समरथन आ सहजोग के कुक्कूर बिरादरी जिनिगी भर इयाद राखी। रउरा सबका अति उत्साह से उत्साहित होके आजुए दल के नेंव दिआ जाता। हमनीं की पाटी के नाम “कुक्कूर क्रांति दल” रही। जइसे सब पाटी अपना नाम के छोट क के कहेला, ओहीं तरे एहू पाटी के छोटा नाम “कुक्रांद” रही। आज से सब कुक्कूर जहाँ मन करी, जइहें। जेकरा आगे के खएका छिने के होई, छिनिहें। केहू का जगि-परोजन में बिना बोलावल जा के सबसे पहिले खइहें।\nजेकरा के मन करी, कटिहें, भले ऊ दवा बिना मरि जासु। हमनीं का ए क्रियाकलाप पर केहू कवनो तरे से भुलाइयो के हमनीं का खिलाफ बोलियो दी त “कुक्रांद” ओकर डटके विरोध करी आ जरूरत पड़ी त ओकरा के चोटिया के काटे खातिर पूरा पाटी एकेसाथ लागि जाई।\nघनघोर ताली से भुवर का कुक्कूर के भाषण के स्वागत भइल। सचहूँ ओही दिने से “कुक्रांद” का डरे बड़े- बड़े बाघ लो के पाटी पोंछि सुटुका लिहले बा।\nलेख में प्रयोग भइल सब दोहा- दिनेश पाण्डेय जी (पटना) के रचल ह।\nपिछला लेखभोजपुरी कहानी अन्हरिया में अंजोरिया : शिप्रा स्वर्णिम जी\nअगिला लेखविद्या शंकर विद्यार्थी जी के लिखल दू गो भोजपुरी गजल


चटगाँव - विकिपीडिया\nचटगाँव या चटगा बांग्लादेश के प्रमुख शहर आ बंदरगाह बा आ आर्थिक रूप से महत्त्व के जगह हवे। शहर के कुल जनसंख्या 2.5 मिलियन (25 लाख) आ पूरा मेट्रो एरिया के जनसंख्या 2011 के जनगणना अनुसार 40 लाख रहल आ ई बांग्लादेश के दूसरा सभसे बड़ शहर बा। अपनहीं नाँव के जिला आ मंडल के मुख्यालय भी बा। शहर चटगाँव के पहाड़ी आ बंगाल के खाड़ी के बिचा में कर्णफूली नदी के तीर पर बसल बाटे। इकोलॉजी के हिसाब से ई इंडो-बर्मा जोन में आवे ला आ भूबिज्ञान के हिसाब से इंडो-बर्मा प्लेट के ऊपर स्थित बाटे। प्रादेशिक भूगोल के हिसाब से ई भारतीय उपमहादीप आ दक्खिन-पुरुब एशिया के बीच में मौजूद बा। इतिहासी घटना सभ के हिसाब से भी एह शहर के काफी महत्व बाटे।\nपुकार नाँव: Queen of East, City of Twelve Aulias (Bara auliar nagar), Commercial Capital of Bangladesh\nबांग्लादेश में लोकेशन\nनिर्देशांक: 22°22′N 91°48′E / 22.367°N 91.800°E / 22.367; 91.800निर्देशांक: 22°22′N 91°48′E / 22.367°N 91.800°E / 22.367; 91.800\nशहर के दर्जा मिलल\n168.07 किमी2 (64.89 बर्गमील)\n↑ "History of Chittagong City Corporation". Chittagong City Corporation. पहुँचतिथी 2013-05-26.\n↑ "Area, Population and Literacy Rate by Paurashava –2001" (PDF). Bangladesh Bureau of Statistics. ओरिजनल (PDF) से 2007-06-10 के पुरालेखित. पहुँचतिथी 2009-09-18. Unknown parameter |dead-url= ignored (मदद)\n↑ 3.0 3.1 3.2 "Population & Housing Census-2011: Union Statistics" (PDF). Bangladesh Bureau of Statistics. प. 39. ओरिजनल (PDF) से 8 दिसंबर 2015 के पुरालेखित. पहुँचतिथी 15 दिसंबर 2015. Unknown parameter |deadurl= ignored (मदद)\n"https://bh.wikipedia.org/w/index.php?title=चटगाँव&oldid=655541" से लिहल गइल\nLast edited on 15 मई 2019, at 06:00\nएह पन्ना पर आखिरी बेर संपादन 15 मई 2019 के 06:00 बजे भइल रहल।


अब का का देखाई ई बेलनटाइट ! – Anjoria\nFebruary 13, 2011 OmPrakash Singh लस्टम पस्टम 1\nचौदह फरवरी सामने आ गइल बा. टेलीविजन पर ए घरी अभिये से “वेलेंटाइण डे” के ढेर परचार होखे लागल बा. केहू अपना वेलेंटाइन के हीरा के अँगूठी देबे के राय देता, त केहू सोना के हार, जेवर त केहू स्टाइलिस्ट घड़ी. केहू केहू त सुखले कागज पर लिखल चार गो लाइन भेजला के राय देता. कहे के माने ई कि जवनो चैनल रउआ खोलीं त थोड़ देर बाद रउआ अइसन कवनो ना कवनो परचार देखे के जरुरे मिल जाई. ओहिजे समाचार चैनल रउआ चालू करीं त दिल्ली, उत्तरप्रदेश अउर बिहार में लइकियन के संगे बलात्कार के अउर महाघोटालन के खबरन के बाद अगर कवनो खबर पर पत्रकार लोग जोर मरले बा त ऊ इहे वेलेंटाइन डे पर. एगो लस्टमाइने नाहीं, तमाम घर के मलिकाइन लोग ई चिन्ता में पड़ गइल बा कि आखिर ई बेलनटाइट डे ह का ? मुआ सब समाचार वाला इहे फेरा में पड़ल बाड़े सँ कि देश के नवका पीढ़ी आजादी से बेलनटाइट डे मना पाई कि नाहीं.\nअब देखे वाला बात कि देश में दहेज खातिर मेहरारुवन के जलावे के पूरा आजादी बा. कमजोर लोग के लइकियन के संगे कब कहाँ का घट जाई, एके रोके वाला केहू नइखे. थाना, पुलिस, कोरट, कचहरी, अस्पताल, स्कूल, बाजार, संसद सब जगह लुटेरन के राज कायम बा. केहू ना कह सके कि ऊ लुटात नइखे. ए घरी देश में लूटे वाला हवा बेच के अरबो खरबो लूट लेता लोग. एगो राजा का, देश में अइसन सैकड़ौ राजा बाड़न, जिनकरा पाकेट के तलाशी लिहल जाई त ओहिमें हवा, रेल, हवाई जहाज, स्टेडियम, पुल का का ना दफन मिली. गान्ही बाबा सोचले रहलन कि देश के आजादी के असली माने इहे होई कि आजादी के लाभ सबसे निचला तबका के लोगन तक पहुँच जाये. बाकिर हाल ई बा कि ए घरी दलित के बेटी कहाये वाली के घर में भले साढ़े सात सौ हीरा अउर सोना के मुकुट होखे, करोड़न के बैंक बैलेन्स होखे, बाकिर उनुका राज में रोजे कहीं ना कहीं कवनो कमजोर के बेटी लुटा तारी.\nअसल में देश में ए घरी केहू के आजादी मिलल बा त ऊ मिलल बा कानून तूड़े वालन के. जे कानून के पालन करऽता, ओकरे पर तमाम बंदिश बा. जे तूड़ऽता, ऊ मजे से अपना मन के करऽता. अब इहे वेलेंटांइन डे के लीं. नवका पीढ़ी एकरा के प्रेम से मनावे के चाहऽता. ऊ त एकरा के रोजे मनावेला बाकिर एह दिन खासतौर पर ऊ लोग आपन बात कही, लेकिन धर्म के कुछ ठेकेदार लोग के ई बात तनिको नइखे भावत. ऊ लोग बरिसन से धमकी देला, कई बेर दुकान तूड़वा देला लोग. पार्क में बइठल लइका लइकियन के मुँह पर करिखा पोत देला लोग. काहें ना ! ई सब कइल त बहुते आसान बा न. अरे, करिखा पोते के बा त घोटालेबाजन के मुँह पर पोतऽ, बलात्कारियन के मुँह पर पोतऽ. बाकिर ऊ कइसे, ओहिजा तहरे त घाघ बड़ भाई बइठल बा लोग. धरम के ठेकेदार लोग धरम के रक्षा करे खातिर बड़ा बेचैन रहे ला लोग. कई बेर पोंछ लगा के बानर सेना के रुप धारण कइके, ऊ लोग अपराध के लंका जरा आ ढाह देला के कोशिश करे ला लोग. बाकिर एह मच्छरन के मरला से देश में रामराज कभियो ना आई. सही में रामराज ले आवे के बा त भ्रष्टाचार के गंगोतरी सुखावे के पड़ी. लेकिन एह काम में के आपन हाथ जारी ? बा केहू माई के लाल ?\nजयंती पांडेय जी राउर रचना नीक लागल .


कालिया फिल्म में दबंग औरत के किरदार में सी॰पी॰भट्ट | Anjoria's Weblog\nहर तरह के किरदार सहजे निभा लेबे वाला अभिनेता सी० पी० भट्ट के शगुनिया कहल जाई कि अबले ऊ जतना फिलिम में काम कइलन, सगरी बॉक्स ऑफिस पर सफल रहली सँ. जइसे कि “कहाँ जइबा राजा नजरिया लड़ाई के”, “भईया के साली ओढ़निया वाली”, “साजन चले ससुराल”, “रंगबाज़” वगैरह. एहू साल उनुकर अनेके फिलिम रिलीज होखे वाली बाड़ी सँ जवनन के सफल होखे के पूरा उमेद बा काहे कि सगरी फिलिम के तकनीकि पक्ष बहुते मजबूत बा.\nसी॰पी॰भट्ट ए॰एस॰सी॰ डिजिटल प्रा॰लि॰ के बैनर में शिवराम यादव निर्देशित फिलिम “कालिया” का एगो सीन में दबंग औरत के किरदार करत नजर अइहें. हालांकि एह फिलिम में उनुकर हीरोइन बाड़ी चर्चित आईटम डांसर अलीशा जिनका साथे प्यार, रोमांस करत आ गीत गावत नज़र अइहें सीपी. एह फिल्म का हर सीन में सी०पी० भट्ट अलग-अलग रूप धइले बाड़े आ हद त तब हो गइल जब एगो सीन में ऊ कोठावाली दबंग बाईजी के रूप धइले बाड़े.\nसी॰पी॰भट्ट के आवे वाली फिलिमन में घात, प्यार हो जाला, धनिया के थाना, अँधा कानून, काली, यादव पान भंडार, मेहरारू जिंदाबाद, इ है मुंबई नगरिया तू देख बबुआ वगैरह का अलावे दू गो हि्दीओ फिलिम बाड़ी स “वी लव मुंबई” आ “मुखौटा (द सोल)”.\nThis entry was posted in कलाकार, फिल्म and tagged कालिया, सीपी भट्ट by Anjoria. Bookmark the permalink.


खदेरन के पाठशाला (साहेब) - लव कान्त सिंह - मैना: भोजपुरी साहित्य क उड़ान (Maina Bhojpuri Magazine)\nHome लव कान्त सिंह Bhojpuri Kahani खदेरन के पाठशाला (साहेब) - लव कान्त सिंह\nखदेरन के पाठशाला (साहेब) - लव कान्त सिंह\n(मास्टर साहेब के परवेश होता, देख के चिहा जात बारें की आज सब लड़िका एकदम शांत बारन सS, अपना-अपना जगहा पर)\nमास्टर साहेब- आज तुम सबको देख के मिजाज खुस हो गया, पहला बार ऐसा हुआ है की जब क्लास में घुसे हैं तो तुम लोग किसी से मारपीट नहीं कर रहा है.(कुछ सोचला के बाद ) अच्छा साहेब आ गए हैं एहीलिए..हं भाई जब पूरा जिला कपस के शांत हो गया तो तुम सब कवना मुरई का खेत है?\nलबेदा- कवना मुरई के खेत ना मारसायेब कवना खेत के मुरई होला.\nमास्टर साहेब- बतिया त एक्के न हुआ रे पगलेट, बईठो ना त तुम्ही से बहनी बना लेंगे, आजे नया छड़ी लाया हूँ. (तबतक डब्लू गेट पर खाड़ा बा)\nडब्लू- मार सायेब भीतरी आई?\nमास्टर साहेब- (खिसिया के) हेतना अबेर से काहे स्कूल आ रहा है जी, जाओ मुर्गा बन जाओ.\nडब्लू- ना मार सायेब हम कब्बे के आइल बानी अभी कल पर कुल्ला करत रहनी ह.\nमास्टर साहेब- कतना देर कुल्ला करता है, मुंह में मच्छर अमा गया था का ? आ ई सब उजर कमीज पर खून जईसा लाल-लाल का लगा लेले है जी.\nडब्लू- इहे नु धोए गईल रहनी ह मार सायेब...आज छुट्टी होखे दीं तब सारे के बतायेम.\nढ़ोंढा- बुझाता अभी तोर पेट नईखे भरल.\nमास्टर साहेब- पेट नहीं भरा है तो टिफ़िन होने पर खाना.(डब्लू रोये लागता) आरे एकबायेग रोने काहे लगा जी ?\nडब्लू- आज अकेले रहनी ह त लबेदवा आ ढ़ोंढवा हमरा के पटक-पटक के मारले बा.\nमास्टर साहेब- काहे जी?\nडब्लू- ओकर मुक्का हमरा नाके पर लागल ह ना त भीनासो ना फाटित आ उजर जामा खून से लालो ना होईत, पईरिया बा ना त मुंह से खूनो ना आइत. उहे कुल्ला करे गईल रहनी ह.\nमास्टर साहेब- हम खुस थे की ई सब सुधर गया बाकी ई सब काहेला सुधरेगा...ए खड़ा होखो जी दुन्नो, काहे मार के बिल्डिंग कराये हो इसको?\nलबेदा- खदेरन से कहsता की हमार जीजा जी आ गईल बारें काल्हे कट्टा लेके आएम आ तोरा के गोली मारेम.\nमास्टर साहेब- बहुते बकलोल है जी, जब ई खदेरन को बोला त तुम लोग काहे थूथुन फुला के इसपर टूट परे.\nढ़ोंढा- बताई मारसायेब ई अगर खदेरन के गोली मार दी त हमनी के सिनेमा के देखाई, घुघनी के खियाई आ मोबाइल पर गीत के सुनाई?\nलबेदा- आ हम फूलमतिया से भेंट करेला साइकिल केकरा से मांगेम?\nमास्टर साहेब- चुप रहो बेहूदा कहीं का..जादा लबर-लबर किये त मारते-मारते हालते ख़राब कर देंगे दुनु का. चलो तुम सबके बाबूजी से कहते हैं की आजकल तुम लोग कवन पढाई करते हो. ए डब्लू तुम जादा गुंडा बनोगे तो दुईये सोटा में सब गुंडई झार देंगे, गोली बन्दुक का बात बतियाने आता है विद्यालय में ?\nडब्लू- मास्टर साहेब रउवा बीच में मत परीं ई हमनी के मामला बा.\nमास्टर साहेब- ढेर घोघियाओगे न हमरे सामने त हई देख रहा है न सटका, देहे पर तुड़ देंगे. खदेरन खड़ा होखो काहे ई तुमको गोली देखा रहा है?\nखदेरन- बात ई बा की छौ महिना पहीले ई ममहर जाये खातिर साइकिल मंगले रहे, बाकी हमरा साइकिल से बाबूजी के एगो नेवता में जाए के रहे त हम एकरा के माना क देले रहीं. ओही बात खातिर ई हमरा के गोली मारे के कहत बा.\nमास्टर साहेब- बताओ त ई दिमाग से एकदम पैदल आदमी बुझाता है, ए डब्लू ई साइकिलिया तुम्हारे बाबूजी किन के इसको दिए हैं की तुम जब मांगेगा तब ई तुमको फटाक से दे देगा. ढेर नवाब के सार बनोगे त गत्तर-गत्तर लाल कर देंगे मारते-मारते.\nखदेरन- ना मारसायेब ई नवाब के सार ना ई तो साहेब का सार ह.\nमास्टर साहेब- अच्छा ई ड्राईवर साहेब का सार है, बताओ त उ बेचारा केतना सीधा आदमी है आ इसको देखो साफ़ लम्पट है.\nडब्लू- अभी रउरा हमरा के चिन्हत नईखी मारसायेब ओहिसे राउर जिभ्वा कईंची लेखा चालत बा.\nखदेरन- मास्टर साहेब के कुछ कहले त एक बेर फेर भीनास फाड़ देम सारे.\nमास्टर साहेब- हई ना देखो, 10 साल हो गया नोकरी करते कवनो अईसे नहीं बोला आ5साल से इहो है इस इस्कूल में सवालो पूछो त कोना में चुपचाप बैईठल रहता था आ आज देखो केतना फटर-फटर बोल रहा है. चलो हाथ निकालो आज नया डांटा का शुरुआत तुम्ही से करे.\nडब्लू- अब हमरा के के मार दी, जीजा जी आ गईल बारें, सभे के गोली क देम.\nमास्टर साहेब- ई कवना चोर के सार है जी ?\nलबेदा- ए मारसायेब ई ऊ डाक्टर साहेब के सार ह जवन हाले में भागलपुर से आइल बारें.\nमास्टर साहेब- बाप रे बाप, (घबरा के) डब्लू जी आप साहेब के सार हैं त पहिले न बताना चाहिए था. हें हें उधर काहे खड़ा हैं आइये न हमारे कुर्सी पर बईठिये. बताइये आप हेतना दिन से हैं यहाँ पर आ आज हमलोगों को बताएं हैं की आप उनके सार हैं.\nडब्लू- काहे मास्टर नाम सुनते औकात में आ गईले. सुन आज के बाद हमरा के डांटे के गलती मत करिहे, हर परीछा में पास करवा दिहे, बुझले नू.\nमास्टर साहेब – कहे के का बात है डब्लू जी, अब रउवा स्कूलों नहीं आयेंगे त हाजरी बन जायेगा.\nखदेरन- ई का मारसायेब, एक्के बेर हेकरा से एतना काहे डेराए लगनी ?\nमास्टर साहेब- तुम लोगन जानते नही हो इनके जीजा के बारे में, हमरा बाल बच्चा के के देखेगा हमारे बाद... आ सुनले हैं की तेज़ाब से मरने वाला का देह झोंकर जाता है, गोली भी त ई लोग कपार के बीच में मारते हैं, इंटा के चेमनी में हमको मरना नहीं है, आज के बाद तुम लोग इनको छुइयो दिया त मार के सोझ कर देंगे.\nखदेरन- आरे मारसायेब रउरा गलत बुझ लेनी ह, इ हउ साहेब के थोड़े ई त अपना अस्पताल के डाक्टर साहेब के सार ह जिनकर हाले में भागलपुर से एजा बदली भईल ह.\n(सब हंसत बारें स)\nमास्टर साहेब- जादा दांत चियारोगे त बत्तीसी तुर देंगे, आजकल उहे मामला छाया है त हम बुझे...गलती किससे नहीं होता है.(डब्लू के तरफ देख के) हमारे कुर्सी पर से नीचे उतरो लबार कहीं का...साहेब का सार बन के सीधा-साधा आदमी को डेरवाते हो...चलो हाथ निकालो आज इस डांटा का उद्घाटन तुम्ही से लिखा है.\n(सब लड़िका फेर हसत बारें स)\nअंक - 97 (13 सितम्बर 2016)\nबेनामी6अक्तूबर 2016 को 8:34 am\nUnknown 20 मई 2017 को 11:49 am


पीए के शुद्ध पानी ला पूर्वांचल के मिली 1583 करोड़ – टटका खबर\nकेंद्र सरकार पूर्वांचल समेत यूपी के दस जिलन में पीए के शुद्ध पानी के इंतजाम करावे ला 1583 करोड़ खरच करे के मंजूरी दे दिहलसि. एह में से 87 फीसदी केन्द्र सरकार दी जबकि 13 फीसदी खरच राज्य के करे पड़ी.\nइलाहाबाद, सोनभद्र, गाजीपुर, बलिया, कुशीनगर, देवरिया, गोरखपुर, बस्ती अउर बहराइच में होखे जात एह योजना के जानकारी केंद्रीय पेयजल अउर स्वच्छता राज्य मंत्री रामकृपाल सिंह यादव देवरिया में संवाददातन के दिहलन.\nTags: इलाहाबाद, कुशीनगर, गाजीपुर, गोरखपुर, देवरिया, पीए के शुद्ध पानी, बलिया, बस्ती, सोनभद्र


आम आदमी के सबूर के अति ह ‘बेताब’ – अजय कुमार झा – Anjoria\nजब कवनो आम परिवार के सीधा साधा प्रतिष्ठित आदमी कवनो मजबूरी में आपन मान आ विवेक तज देला त ओकरा से बड़ गुण्डा केहू ना होखे. इ कहना ह अपना फिलिम के कहानी ले के निर्देशक अजय कुमार झा के. उ बतियावत रहलें पिछला दिने रिलीज भइल अपना फिलिम बेताब का बारे में. बातचीत भइल निर्देशक अजय कुमार झा के नयकी फिलिम “जो जीता वही सिकंदर” के सेट प.\nकहलन कि अपना फिलिमन का बारे में सभे उमीद पोसले रहेला आ उहो रहलन. काहे कि फिलिम बढ़िया बनल रहुवे आ एकरा सफल होखे के पूरा उमेद रहुवे. आदि शक्ति इंटरटेनमेंट का बारे में अजय कुमार झा कहलन कि कंपनी भोजपुरी सिनेमा के बढ़ावे में लागल बिया आ उनुका ए बात के खुशी बा कि एह कंपनी से जुड़ल बाड़ें.\n“जो जीता वही सिकंदर” फिलिम का बारे में अजय झा कहलन कि खैसारीजी संगे इ उनकर दुसरकी फिलिम ह. बतवलन कि बेताब फिलिम में एह लोग के ट्यूनिंग अतना बढ़िया बन गइल कि कंपनी एह लोग के रिपीट क दिहलसि. नायिका बाड़ी प्रियंका पंडित आ साथे बाड़न आनंद मोहन, प्रिया शर्मा, उमेश सिंह, अनूप अरोडा, संजू सोलंकी, हीरा यादव वगैरह.\nईहो फिलिम बेताबे जइसन एक्शन मसाला फिल्म हवे जवना में खेसारीलाल यादव पहिला बेर डबल रोल में बाड़न. बीएसएफ जवना के किरदार वाला खेसारीलाल जब गाँवे आवत बाड़े त देखत बाड़े कि सीमा से अधिका परेशानी त गाँवे जवार में बा. एह परेशानी से दूर करे के सोचत बाड़न त उनका प कातिलाना हमला होखत बा आ मुअल जस हालत मे फेंक देत बाड़न स. तबहिए पुलिस आफिसर के किरदार वाला खेसारी आवत बाड़े. बहुते रोमांचक नाटक बा.\nअजय कुमार झा के निर्देशन में पहिला फिलिम रहुवे मेहरारू बिना रतिया कइसे कटी आ दोसरकी रहुवे जीना मरना तेरे संग. दुनु में विक्रांत आ मोनालिसा के मुख्य जोड़ी रहुवे. मोनालिसा आ शुभम तिवारी के सन्यासी बलमा तिसरकी फिलिम रहल त चउथकी फिलिम रहल मनोज दाव आ निरुपमाश्री के जोड़ी वाली “रेजा”. पँचवी फिलिम “सैंया तूफानी” में फेरू मोनालिसा आ विक्रांत के जोड़ी जमल जवन “खून का बदला खून” फिलिमो में रहल. सतवीं फिलिम रहल “बेताब” आ अब “जो जीता वही सिकंदर” अजय झा के निर्देशन में बनत अठवीं फिलिम ह. आ आठो फिलिम दू साल भितरे क लिहलें.\nफाग गीत २


भोजपुरी न्यूज: जिअते मेहरी के मरद गइल, मडर केस में भीतर | bihar - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nUpdated: November 20, 2018, 11:39 PM IST\nएह मामला के सूचनाअधिकार कार्यकर्ता अनिल कुमार सिंह उजागर कैले और छह महीना से मडर के केस में जेल के भीतर सड़ रहल दुनों महादलित परिवार के बाप-बेटा के बाहर निकलावावे में पहल कैलन.\nLast Updated: November 20, 2018, 11:39 PM IST\nममिला सुपौल जिला के बा कि जिअते मेहरी के मडर करे के आरोप में एगो दलित परिवार के बाप बेटा के, पुलिस धके जेल के भीतर क देलक. छह महीना जेल काट के अब एह आरोप से बाच के जब दुनो जेल से बाहर निकल के आपन कहानी कहताड़े, त पुलिस के दबंगई के सब भेद खुल रहल बा. पुलिसिया स्टाइल के हाल इ कि, दु गो निर्दोष के मारपीट के, जिन्दा मेहरी के मडर करे के लिखित कबूलनामा ऐसन बनवावल गइल कि लाजो लजा जाई. कबूलनामा इ करइलक कि, मारपीट करके, हम अपना बाप के साथ मिल के मेहरी के तेजाब से जला के मरले बानी.\nसुपौल जिल के राघोपुर थाना क्षेत्र के बिशुनपुर चकला गांव के इ मामला बा जहां के रंजीत पासवान और ओकर पिता बिशुन पासवान के छह महीना जेल के भीतर रहे पड़ल. घटना पिछला 26 मई के इ भइल रहे कि कौनो औरत रंजीत पासवान के घरेवाली सोनिया देवी के उठा के दिल्ली लेजाके कनही लुका के रखले रहे और बेचारा रंजीत अपने से हीं राघोपुर थाना में जाके ए मामले के रपट लिखौले रहन. जेकरा कुछे दिन के बाद भइल का कि एगो महिला के लाश अज्ञात रूप से वही थाना क्षेत्र में पावल गइल.\nनदी में बहत एह महिला के लाश के राघोपुर थाना के पता न कौन सुराग या सबूत मिलल जे, लाश रंजीत पासवान के बीबी के हीं हो सकाला. बस राघोपुर थाना के लोग ओह लाश के सोनिया देवी बता के रंजीत के और ओकर बाप के अरेस्ट क लेलक. अतने ना दोनों बेचारन के साथ बड़ी बेरहमी से बेश एलक और मारपीट के दोनों को कागज पर हत्यारा कबूलवा लेलक. एहे कहल जाला मरता क्या न करता. पुलिस के लाठी के जोर से निमन आदमी भी अपना के मडरर कह सकला ऐसन हाल और सच्चाई एह पूरा कहानी में बा.\nअब सवाल इ उठत कि छह महीना जेल खटवला और निर्दोष के दोषी बनावे वाला सुपौल जिला के राघोपुर थाना के पुलिस प कौन जबावदेही बनता ? साथ में एह बात के भी सवाल बनता कि जौन लाश नदी में मिलल रहे उ आखिर कौन महिला के रहे आ ओकर मडरर के रहे ? अइसन-अइसन मामला पुलिस-चरित्तर के नमूना बा अपना बिहार में. अब सुपौल में इ घटना के बारे में जे भी सुनता दातें-अंगुरी दबा के कहता कि आइहो दादा,बाप रे बाप..अईसन जुलुम ?\n(रिपोर्ट- अमित झा)\nतेजस्वी यादव का CM नीतीश से सवाल, हमर घर के तरफ काहे लग वैलअ CCTV कैमरा\nFirst published: November 20, 2018, 11:39 PM IST


टटको में टटका खबर : 22 सितंबर 2014 – Anjoria\nकेन्द्रीय गृह मंत्री राजनाथ सिंह 22 सितंबर 2014 का दिने बीएसएफ मुख्यालय, नई दिल्ली में गार्ड ऑफ ऑनर के निरीक्षण करत\nयूपी के राज्यपाल नाम नाईक कुलपतियन के समय सीमा का भितरे परीक्षा करावे, परिणाम घोषित करे आ नया सत्र शुरू करावे के निर्देश दिहले.\nइलाहाबाद उच्च न्यायालय आदेश दिहले बावे कि कंपनीबाग में कवनो तरह के व्यावसायिक भा सामाजिक समारोह ना कइल जा सके.\nबिहार के जल संसाधन मंत्री आ जदयू नेता विजय कुमार चौधरी कहलन कि सीवान से परिषद का चुनाव में भाजपा के जीत गलत तरीका से भइल बा.\nबौद्धगया में 26 से 28 सितम्बर ले तीन दिन के इंटरनेशनल बुद्धिस्ट कॉनक्लेव बोलावल गइल बा.\nअगिला अतवार के अमेरिका में न्यूयार्क के मेडिसन स्क्वायर पर रिकार्ड भीड़ के संबोधित करे वाला नरेन्द्र मोदी एह जगहा अइसन भीड़ संबोधित करे वाला पहिला राजनेता बन जइहें. एह से पहिले पोप एहिजा विशाल भीड़ के संबोधित कइले रहले.\nसारधा चिट फंड घोटाला में आजु सीबीाई कांग्रेस के पुरनिया नेता आ माल्दा से सांसद अबु हाशिम खान चौधरी से पूछताछ कइलसि.\nजापान आजु पेशकश कइलसि कि उ मुम्बई अहमदाबाद रुट का अलावहू दोसरो रुट पर हाईस्पीड रेलवे कारीडोर बनावे खातिर वित्तीय मदद समेत हर तरह के सहायता करे ला तइयार बा.\nगोपालगंज के फुलवरिया इलाका के बथुआ बाजार का एगो घर में गैस सिलेंडर फटला से एगो बच्ची के मौत हो गइल आ तीन जने घवाहिल हो गइले.\nछपरा कचहरी टीसन का लगे से देशी कट्टा का साथे चार गो अपराधियन के गिरफतार कइलसि पुलिस.\nबेतिया के बलथर इलाका में ओरिया नदी का लगे सशस्त्र सीमा बल के जवान दू किलो चरस साथे एगो तस्कर के गिरफतार कइले.\nगोपालगंज माझा इलाका के हजियापुर गांव का लगे कुछ बदमाश एक आदमी के पीट पीट के मुआ दिहले.\nसीवान से परिषद चुनाव में भाजपा के जीत पर उप मुख्यमंत्री रह चुकल सुशील कुमार मोदी कहलन कि एके महीना में महागठबंधन के हवा निकल गइल बा.\nआजमगढ के रौनापार इलाका के बाढूपुरा गांव में काल्हु देर रात दिसा मैदान ला निकलल दलित नाबालिग लइकी से दू गो नवही बलात्कार कइले.\nअगिला साल जर्मनी में होखे वाला हैनोवर व्यापार मेला में प्रधानमंत्री नरेन्द्र मोदी के जाए के उमेद बतावल जात बा.\nबिहार के मंत्री रह चुकल पूर्णमासी राम से आजु फेरू पांच करोड़ रूपिया के रंगदारी मांगत जान से मार देबे के धमकी दिहल गइल.\nसीबीआई कहलसि कि 2जी घोटाला में तब वित्त मंत्री रहल पी चिदम्बरम के भूमिका के जाँच चलत बा.\nतेलंगाना में दू गो निजी चैनल पर लगावल रोक का खिलाफ मीडिया के लोग धरना प्रदर्शन कइल आ पीएम के गोहारल लोग कि प्रेस के आजादी बचावेला एह मामला में दखल देसु.\nकोयला उत्पादक कंपनी कोल इंडिया लिमिटेड देश के 161 गो बिजली इकाइयन से कोयला आपूर्ति के समझौता कइलसि.\nसीवान स्थानीय प्राधिकार से बिहार विधान परिषद खातिर भइल उप चुनाव में भाजपा के टुन्न जी पांडेय राजद आ कांग्रेस समर्थित जदयू उम्मीदवार अजय सिंह के हरा दिहले.\nबसपा महाराष्ट्र में विधानसभा चुनाव खातिर पाँच गो उम्मीदवारन के नाम जारी कइलसि.\nभाजपा आ शिवसेना के पचीस साल गठबन्हन के बचे के आस बहुते कम लागत बा.\nमहाराष्ट्र विधानसभा चुनाव खातिर सीट बखरा का बारे में बतियावे ला कांग्रेस आ राकांपा के बइठक काल्हु होई.\nइंचियोन एशियाई खेल – भारतीय फुटबाल टीम जार्डन से भइल मैच 0-2 से हार के प्रतियोगिता से बाहर हो गइल.\nपंजाब नेशनल बैंक अपना दस रूपिया के एक शेयर दू दू रुपिया के पाँच शेयर बनवलसि.\nमंगलयान के तरल इंजन के परीक्षण आजु सफल रहल आ ओकर राहो दुरुस्त कर लिहल गइल. अब मंगलयान 24 सितम्बर के मंगल के कक्षा में प्रवेश कर जाई. पहिलके बेर में अइसन सफलता पावे वाला भारत पहिला देश हो गइल.\nतैतीस साल बाद केंद्रीय जल संसाधन मंत्री साध्वी उमा भारती आजु गुजरात के पाटन जिला के सिद्धपुर में बिंदुसरोवर का किनारे अपना महतारी के श्राद्ध आ मातृ तर्पण करवली.\nउच्चतम न्यायालय के निर्देश पर सारधा चिटफंड घोटाला के जांच करत सीबीआई ओडिशा के महाधिवक्ता रहल अशोक मोहंती के उनुका घरे से गिरफ्तार क ले गइल.\nविदेशी बाजार कमजोर रहला का बावजूद घरेलू लिवाली का चलते शेयर बाजार सोमारो का दिने लगातार चउथा दिने तेजी बनवले रहल.\nइंचियोन एशियाई खेल – भारतीय महिला हाकी टीम सोमार का दिने पूल ए के मैच में थाईलैंड के 3-0 से हरा दिहलसि.\nअमेरिका यात्रा का दौरान प्रधानमंत्री नरेंद्र मोदी के मुलाकात इजरायल के प्रधानमंत्री बेंजामिन नेतन्याहू से होखे के उमेद बा. दुनू जने न्यूयार्क में संयुक्त राष्ट्र महासभा के बैठक का बीच अलगा से बतियाई.\nइंचियोन एशियाई खेल – भारतीय फुटबाल टीम जार्डन के खिलाफ पुरूष ग्रुप जी के पहिला राउंड मुकाबला में 0-2 से हार गइल.\nविधानसभा चुनाव से पहिले राकांपा के भुसावल से विधायक संजय सावकारे आ मुरबाड विधायक किशन कथोरे भाजपा में शामिल हो गइले.\nइंचियोन एशियाई खेल – स्क्वैश प्रतियोगिता में सोमार के दिन भारत ला शानदार रहल. पुरुष वर्ग में सौरभ घोषाल फाइनल में जगह बनवले आ महिला वर्ग में दीपिका पल्लीकल कांस्य पदक जितवा दिहली.\nअंतर्राष्ट्रीय बाजार में सोना चाँदी के दाम गिरला का चलते दिल्ली सर्राफा बाजार में सोमार का दिने सोना 120 रुपिया उतरल आ चाँदी 450 रुपिया.\n……आ आगंतुक डायरी देबे वाला के नाम बतावे के अपना आदेश पर दुबारा विचार करे के बात मान लिहलसि.\nउच्चतम न्यायालय 2जी घोटाला मामिला में सीबीआई निदेशक रंजीत सिन्हा के सोमार का दिने दुहरा झटका दिहलसि. सीपीआईएल के याचिका खारिज करे के उनकर निहोरा ठुकरा दिहलसि ……\nइंचियोन एशियाई खेल – राही सरनोबत, अनीसा सैयद अउर हीना सिद्धू के टीम भारत के 25 मीटर महिला पिस्टल टीम स्पर्धा में कांस्य पदक दिआ दिहलसि. बाकिर एकल स्पर्धा में कवनो पदक ना मिल सकल भारतीय एथलीटन के.\nकेन्द्रीय कृषि मंत्री राधा मोहन सिंह कहलन कि यूपी सरकार किसान के अनदेखी करत बिया आ कृषि विकास योजना के मद में मिलल विशेष पैकेज के खरचे नइखे कर पावत.\nइंचियोन एशियाई खेल – भारत के पुरुष आ महिला टेनिस टीम आजु आपन आपन क्वार्टरफाइनल मैच कजाखिस्तान से हार गइली सँ.\nभाकपा आरोप लगवलसि कि मोदी सरकार का सौ दिन में 700 ले फिरकावाराना वारदात भइल बा आ कार्पोरेट घराना आ मल्टीनेशनल कंपनियन के देश लूटे के खुला छूट दिहल जात बा.\nअंतरराष्ट्रीय साख निर्धारण एजेंसी मूडीज कहलसि कि साल 2018-19 ले भारत के सरकारी बैंकन के बेसल तीन के मानक का हिसाब से पूंजी अनुपात बढावे खातिर 2.2 लाख करोड़ रूपिया के जरूरत पड़ी.\nफिजी के संसद खातिर भइल चुनाव में 2006 से सता पर काबिज सैनिक नेता बोरियो बेनीमरमा के पार्टी 59 प्रतिशत वोट ले के फेरू जीत गइल बिया आ आजु उनुका के प्रधानमंत्री पद के शपथ धरावल जात बा.\nबसपा के महासचिव स्वामी प्रसाद मौर्य कहले बाड़न कि लोग कवनो हिन्दू देवता खास क के गौरी गणेश के पूजा मत करसु. बसपा एकरा के उनकर निजी राय बतावतिया.\nमहाराष्ट्र आगामी विधानसभा चुनाव में सीट बखरा ले के कांग्रेस आ राकांपा का बीच अउर शिवसेना आ भाजपा का बीचे तनातनी जारी बा. कांग्रेस आ शिवसेना अपना गठबन्हन के साथी के बात सुने के तइयार नइखे.\nइंचियोन एशियाई खेल – भारत के स्क्वैश खिलाड़ी सौरभ घोषाल बढ़िया प्रदर्शन करत सोमार का दिने पुरूष एकल सेमीफाइनल मुकाबला 3-0 से जीतके देश खातिर रजत पदक पक्का क दिहलन.\nभारतीय रिर्जव बैंक आज डालर के मुकाबला रुपिया के संदर्भ दर 60.7875 रूपिया प्रति डालर तय कइलसि. काल्हु ई दर 60.8055 रुपिया रहल.\nपाकिस्तान के सिंघ प्रांत में अर्धसैनिक रेंजर्स के प्रमुख रिजवान अख्तर के पाकिस्तानी आई एस आई के प्रमुख बनावल गइल.\nसंयुक्त सैन्य अभ्यास करे अमेरिका आइल तीन गो अफगानी सैनिक अधिकारी रहस्मय परिस्थिति में मेसाच्युसेट्स के एगो शॉपिंग मॉल से गायब हो गइले.\nइंचियोन एशियाई खेल – महिला वालीबाल प्रतियोगिता में निराशाजनक प्रदर्शन करत भारत के टी अपना पहिला मुकाबला में सोमार का दिने जापान से 0-3 से हार गइल.\nइंचियोन एशियाई खेल – भारत के अमरजीत सिंह नेगी आ अमृत सिंह साइक्लिंग के पुरुष स्प्रिंट क्वालिफाइंग स्पर्धा में 13वाँ आ 14वाँ जगहा अइले.\nइंचियोन एशियाई खेल – भारतीय टीम निशानेबाजी में महिला वर्ग के 25 मीटर पिस्टल टीम स्पर्धा में कांस्य पदक जीतलसि.\nPrevious Post: ममता राउत के गोहार, अब रोकीं अत्याचार ए माई\nNext Post: टटको में टटका खबर : 24 सितंबर 2014, बुध